‘Atok’ Squid Game nafi buat gangguan seksual
Oleh NUR AL-FAIRUZA SYARFA NOR SAIDI

26 November 2022, 1:51 pm
PELAKON siri Netflix popular Squid Game, Oh Young-soo ditahan atas pertuduhan melakukan perbuatan melakukan gangguan seksual terhadap seorang wanita.
Perkara tersebut dilaporkan oleh Pendakwaraya Daerah Suwon Cawangan Seongnam bahawa Young-soo didakwa tanpa tahanan atas perbuatan tidak senonoh.
Aktor veteran berusia 78 tahun itu didakwa terlibat dalam pertuduhan menyentuh badan seorang wanita dengan tidak wajar pada tahun 2017.
Bagaimanapun menurut pemenang anugerah pelakon pembantu terbaik di Golden Globe Award ke-79 itu, dia menafikan pertuduhan tersebut melalui saluran JTBC.
“Saya hanya memegang tangan wanita itu untuk memimpinnya berjalan di sekitar tasik. Saya memohon maaf tetapi wanita itu memberitahu dia tidak akan menimbulkan kekecohan mengenai perkara tersebut.
“Ini tidak bermakna saya akan mengakui pertuduhan yang telah dibuat ke atas saya,” jelasnya.

Buat masa ini, pihak pendakwaan menilai bukti yang diperolehi untuk menyokong dakwaan gangguan seksual dan memindahkan kes tersebut ke perbicaraan seterusnya.
Terdahulu, pihak polis menerima laporan tersebut daripada mangsa pada Disember 2021 dan menghantar dokumen berkaitan dengan kenyataan pendakwa kepada pihak berkuasa yang lebih tinggi pada Februari lalu.
Atas permintaan pihak pendakwaan untuk siasatan lanjut, polis menyoal siasat saksi dan merujuk kepada pihak peguam.
Bagaimanapun mereka memutuskan untuk tidak melanjutkan kes tersebut pada April.
Sementara itu, mangsa membuat rayuan atas keputusan yang dibuat oleh polis dan pihak pendakwaan telah menyiasat kembali kes tersebut. – KOSMO! ONLINE


Gagal culik budak sekolah kerana salah nama ibu bapa
Oleh KOSMO!

26 November 2022, 2:00 pm
BANGKOK – Tiga kanak-kanak di Thailand berjaya melarikan diri daripada komplot untuk menculik mereka di kawasan sekolah, lapor laman berita Thaiger kelmarin.
Kejadian berlaku apabila suspek seorang lelaki dan wanita memasuki pekarangan sebuah sekolah di daerah Thung Song, wilayah Nakhon Si Thammarat dan cuba menculik tiga kanak-kanak berusia lapan tahun.
Seorang budak perempuan dan dua budak lelaki memberitahu, kejadian berlaku sekitar pukul 4.30 petang (waktu tempatan) di Sekolah Wat Thamma Phadet.
Mereka sedang bermain di taman permainan sekolah berkenaan sebelum sebuah kenderaan utiliti sukan (SUV) berwarna hitam memasuki kawasan itu.
Seorang wanita berambut panjang dan seorang lelaki keluar daripada kereta dan bercakap dengan mereka.
Wanita itu memberitahu ibu bapa mereka tidak dapat menjemput anak masing-masing pulang.

Oleh kerana tidak mempercayai cerita yang disampaikan, kanak-kanak itu bertanyakan nama ibu bapa masing-masing kepada suspek.
Ketiga-tiga kanak-kanak itu cuba melarikan diri setelah suspek memberikan nama yang salah.
Suspek menangkap dua mangsa dan cuba mengheret mereka masuk ke dalam SUV tetapi mereka menggigit tangannya.
Ketiga-tiga mangsa berjaya melarikan diri dan meminta bantuan. Suspek kemudian beredar dari lokasi kejadian kerana rancangan mereka gagal.
Pemangku Penguasa Balai Polis Ka Pang, Panya Aiyarakom memberitahu, pihaknya mendapati dua penculik itu turut terlibat dalam jenayah serupa di wilayah Surat Thani.
Mereka dipercayai mempunyai kad pengenalan beralamat di Bangkok.
Polis turut bertemu dengan pengarah sekolah berkenaan untuk berbincang mengenai langkah keselamatan di sekolah dan kawasan sekitarnya.
Mereka menggesa guru dan kakitangan memperketatkan pemantauan dan mengawasi pintu masuk ke sekolah setiap hari pada waktu pagi dan petang. – Agensi


Obor-obor ‘serang’ Pantai Batu Hitam
Oleh NORHAFIZAN ZULKIFLI

26 November 2022, 2:24 pm
KUANTAN – Pengunjung Pantai Batu Hitam di sini digemparkan dengan serangan obor-obor apabila lebih 100 ekor hidupan air paling berbisa itu muncul di sepanjang pantai berkenaan sejak petang semalam.
Pegawai Operasi Angkatan Pertahanan Awam (APM) Kuantan, Leftenan Norisman Idris berkata, kemunculan obor-obor putih itu disedari petugas pantai ketika melakukan latihan di persisiran pantai terbabit.
Katanya, salah seorang petugas APM juga turut tercedera apabila terkena sengatan obor-obor putih terbabit.
“Hasil tinjauan pagi ini mendapati tiada obor-obor yang banyak muncul seperti yang berlaku petang semalam tetapi kami tetap mengambil langkah berjaga-jaga dengan meletakkan papan tanda amaran dan bendera merah di kawasan di kesan terdapat obor-obor.
“Selain itu, lima petugas pantai juga akan memberi peringatan kepada pengunjung supaya tidak menghampiri kawasan pantai kerana bimbang akan terkena sengatan obor-obor,” katanya di sini hari ini.
Menurut Norisman, kemunculan sekumpulan obor-obor sekitar 10 meter di pesisiran pantai Batu Hitam itu merupakan kejadian kedua berlaku pada tahun ini.

Beliau memberitahu setakat ini pihaknya hanya menerima laporan kemunculan obor-obor di Pantai Batu Hitam di negeri ini.
“Sekarang ini adalah musim obor-obor naik ke pantai justeru kita minta agar pengunjung sentiasa berhati-hati dan mengambil langkah berjaga-jaga serta mengawasi anak masing-masing,”katanya.
Sementara itu Pengarah Jabatan Perikanan Negeri, Abdullah Jaafar menasihatkan pengunjung pantai supaya tidak sesekali menyentuh obor-obor dan menjauhi kawasan yang terdapat hidupan berbisa itu.
“Nasihat ini bagi mengelakkan risiko kerana khuatir terdapat obor-obor yang berbahaya seperti ‘Hydrozoan jellyfish’ atau Portugese Man o’ War dan ‘Cubozoan jellyfish’ atau Box jellyfish yang sengatannya sangat beracun dan boleh mendatangkan kesan kecederaan teruk atau menyebabkan kematian,” ujarnya. – KOSMO! ONLINE


Pelajar masuk SBP bakal terima bantuan kewangan Maidam
Oleh MOHD AZLI ADLAN

26 November 2022, 2:14 pm
KUALA TERENGGANU – Majlis Agama Islam dan Adat Melayu Terengganu (Maidam) bercadang untuk menyalurkan bantuan pendidikan kepada pelajar negeri tersebut yang layak terpilih memasuki sekolah berasrama penuh (SBP).
Yang Dipertua Maidam, Datuk Shaikh Harun Shaikh Ismail berkata, bantuan persekolahan sebanyak RM500 kepada semua pelajar tanpa mengira sosio ekonomi keluarga tersebut sebahagian daripada agihan zakat bagi kategori asnaf fisabilillah.
“Sebelum ini, kita memberikan ‘hadiah’ bantuan kewangan antara RM800 hingga RM1,000 kepada semua pelajar (Islam) Terengganu yang menerima tawaran melanjutkan pelajaran di peringkat ijazah sarjana muda dan diploma.
“Bagi memperkasa pendidikan dalam kalangan anak negeri ini, Maidam bercadang untuk memperluas bantuan kepada pelajar SBP pula,” katanya selepas merasmikan kursus umrah anjuran Amcare Agency yang merupakan agensi kutipan zakat korporat lantikan Maidam di sini hari ini.
Shaikh Harun berkata, kertas cadangan pemberian bantuan pendidikan kepada pelajar memasuki SBP telah disiapkan dan hanya menunggu kelulusan.
Tambah beliau, setiap tahun Maidam memperuntukkan RM40 juta bagi agihan zakat untuk asnaf fisabilillah bagi memperkasakan lagi pendidikan di Terengganu.

“Strategi Maidam ialah mahu membasmi kemiskinan dalam kalangan isi rumah orang Islam negeri ini menerusi pendidikan kepada anak-anak mereka.
“Harapan kita sekurang-kurangnya 80 peratus anak Terengganu layak memasuki institusi pengajian tinggi,” katanya. – KOSMO! ONLINE


Ahmad Zahid, Asyraf Wajdi ucap takziah kepada keluarga Sidek Baba
Oleh MUHAMMAD NAJIEB AHMAD FUAD

26 November 2022, 1:20 pm
PETALING JAYA – Pengerusi Barisan Nasional (BN) Datuk Seri Ahmad Zahid Hamidi ucap salam takziah kepada ahli keluarga atas pemergian mantan Timbalan Reaktor Universiti Islam Antarabangsa (UIAM) Profesor Datuk Dr. Sidek Baba yang meninggal dunia semalam.
Ucapan itu dizahirkan melalui akaun Facebook miliknya sebentar tadi di atas pemergian tokoh pendidikan tersebut.
“Takziah diucapkan kepada keluarga mantan Timbalan Reaktor UIAM Prof Madya Datuk Dr. Sidek Baba yang telah kembali ke rahmatullah di Pusat Perubatan Universiti Malaya (PPUM) semalam. Semoga segala jasanya dalam menabur bakti kepada ummah akan menjadi kebaikan berterusan di akhirat,” katanya.
Dalam pada itu, Ketua Pergerakan Pemuda UMNO, Datuk Dr. Asyraf Wajdi Dusuki turut menzahirkan rasa sedih atas pemergian tokoh berkenaan dan menyifatkan Allahyarham sebagai seorang bapa yang membentuk beliau menjadi seorang insan yang berjaya.
“Sepanjang malam hingga pagi ini saya amat sedih dan berduka dengan pemergian seorang murabbi, pembimbing, guru dan sosok tubuh yang saya anggap bagaikan seorang bapa yang banyak berperanan dalam membentuk pemikiran, mencanai idealisme perjuangan dan membina fikrah dan orientasi haraki dalam diri saya sejak tahun pertama di Universiti Islam Antarabangsa.
“Moga Allah rahmati, berkati roh dan mengampunkan segala dosa Almarhum Prof Datuk Dr Sidek Baba yang amat ku kasihi,” katanya menerusi aplikasi Facebooknya.

Semalam, Kosmo! melaporkan pemergian tokoh pendidikan itu disahkan oleh anaknya Izzudin di Facebook.
Allahyarham Sidek, 76, yang juga penerima Anugerah Perdana Maulidur Rasul SAW Peringkat Kebangsaan Tahun 1430H/2009M merupakan rakan Perdana Menteri, Datuk Seri Anwar Ibrahim. – KOSMO! ONLINE


Angkasa harap KUSKOP dikekalkan dalam Kerajaan Perpaduan
Oleh ISKANDAR SHAH MOHAMED

26 November 2022, 1:33 pm
SHAH ALAM – Angkatan Koperasi Kebangsaan Malaysia Berhad (Angkasa) berharap kerajaan baharu mengekalkan Kementerian Pembangunan Usahawan dan Koperasi (KUSKOP) demi kelestarian ekonomi negara dan usahawan tempatan.
Anggota Lembaganya, Datuk Mohamad Ali Hasan berkata, langkah seumpama itu perlu bagi membantu usahawan kecil dan menyumbang Keluaran Dalam Negara Kasar (KDNK) ke arah lebih baik.
Katanya, penubuhan institusi koperasi yang sudah berusia 100 tahun hanya menghasilkan KDNK berjumlah tiga peratus setakat ini.
“Namun, wujudnya kementerian khusus berkaitan koperasi diyakini mampu menyumbang kepada dua angka seperti negara maju lain.
“Justeru, kita mengharapkan KUSKOP dapat diteruskan demi menjana ekonomi dan peluang pekerjaan kepada banyak pihak terutama di kawasan luar bandar,” katanya ketika ditemui selepas merasmikan CoopFarmasi-Koputra di Setia Alam di sini, hari ini.
Jelas Mohamad Ali, Angkasa dan gerakan koperasi di seluruh negara berharap sektor itu diberi perhatian oleh kerajaan baharu.

“Koperasi merupakan institusi yang sentiasa relevan dalam menyumbang kepada kesejahteraan hidup biarpun mendepani pelbagai cabaran ekonomi.
“Setakat Jun lalu, terdapat lebih 14,000 koperasi dan keanggotaannya mencapai kira-kira 20 peratus rakyat Malaysia,” ujarnya.
Tambah beliau, kepimpinan Perdana Menteri, Datuk Seri Anwar Ibrahim diharap memperkukuhkan lagi peranan dan sumbangan institusi koperasi kepada pembangunan sosioekonomi inklusif, adil serta berdaya saing . – KOSMO! ONLINE


236 gempa susulan gegar Cianjur selama lima hari
Oleh KOSMO!

26 November 2022, 1:00 pm
JAKARTA – Indonesia merekodkan sebanyak 236 gempa susulan selepas gempa bumi utama berukuran 5.6 pada skala Richter menggegarkan rantau Cianjur, wilayah Jawa Barat pada Isnin lalu, lapor stesen penyiaran CNN Indonesia semalam.
Gempa bumi cetek pada kedalaman 10 kilometer itu menyebabkan kerosakan yang dahsyat disebabkan faktor kawasan penempatan tidak tahan bencana gempa bumi dan keadaan tanah yang curam.
Sehingga kelmarin, jumlah kematian akibat bencana itu mencecah 272 orang dengan seramai 2,046 mangsa cedera, manakala 62,545 penduduk pula hilang tempat tinggal.
Badan Nasional Pengurusan Bencana Indonesia (BNPB) semalam masih menjalankan operasi mencari 39 mangsa yang masih hilang dengan tumpuan dilakukan di Kampung Cijedil, Cianjur. Seramai 32 daripada mereka merupakan penduduk kampung itu.
“Gempa susulan yang berlaku sehingga semalam direkodkan sebanyak 236 kali dengan kekuatan terbesar 4.2 pada skala Richter dan paling kecil 1.2 pada skala Richter,” kata Ketua Pusat Gempa Bumi dan Tsunami dari Badan Meteorologi, Klimatologi fan Geofizik (BMKG), Daryano dalam akaun Twitternya.
Gempa susulan masih berlaku sehingga pagi semalam. Antaranya termasuk gegaran berukuran 3.4 pada skala Richter yang berlaku pukul 3.05 pagi (waktu tempatan) semalam. Pusat gempa itu sejauh 7 kilometer di barat daya Cianjur dengan kedalaman 6 kilometer.

Gegaran susulan turut dirasai di Cipanas dan Cibeber dengan kekuatan II hingga III pada  Skala keamatan Mercalli (MMI).
Selain itu, gempa bumi berkekuatan 4.1 pada skala Richter direkodkan semalam sekitar pukul 1.44 pagi (waktu tempatan). Lokasi pusat gempa adalah sejauh 12 kilometer ke barat daya Cianjur dengan kedalaman 10 kilometer.
Gegaran turut dirasai di Cianjur, Sukabumi dan Bogor. – Agensi


Pekerja asing dibenarkan untuk sub sektor gudang darat
Oleh AMREE AHMAD

26 November 2022, 12:27 pm
PUTRAJAYA – Majikan di seluruh negara sudah mula dibenarkan untuk menggaji pekerja warga asing dalam sektor kecil gudang darat yang telah berkuat kuasa dengan serta merta.
Menurut Kementerian Sumber Manusia, langkah itu selaras dengan keputusan Mesyuarat Jawatankuasa Bersama Ke-7 antara Menteri Dalam Negeri dan Menteri Sumber Manusia.
“Kerajaan juga bersetuju memperluaskan syarat dan kriteria kelayakan kuota penggajian di bawah sub sektor ini kepada peniaga runcit.
“Kementerian juga akan bertindak selaku agensi kawal selia untuk kedua-dua sub sektor ini bagi peniaga dengan keluasan lantai kurang 2,500 meter persegi,” kata kementerian itu menerusi satu kenyataan di sini tadi.
Susulan kebenaran itu, mereka dapat menggaji pekerja asing dengan memohon kuota baharu yang telah dibuka dan permohonan boleh dibuat majikan melalui laman www.fwcms.com.my.
Bagaimanapun jelas kenyataan itu, jika ada sebarang pertanyaan, majikan tersebut diminta supaya menghubungi Bahagian Pengurusan Pekerja Migran Kementerian Sumber Manusia.

Bagi sub sektor gudang darat, majikan diminta agar berurusan dengan Unit Logistik Perdagangan, Bahagian Perancangan Strategik dan Antarabangsa di Kementerian Pengangkutan.
Untuk sub sektor borong dan runcit, ,majikan diminta menghubungi Sekretariat Perdagangan Pengedaran Perniagaan dan Industri Perkhidmatan menerusi e-mel [email protected]. – KOSMO! ONLINE


PRU15: Pas tidak sertai kerajaan bawah pimpinan Anwar Ibrahim
Oleh MUHAMMAD NAJIEB AHMAD FUAD

26 November 2022, 1:47 pm
PETALING JAYA – Pas menetapkan pendirian untuk tidak menyertai Kerajaan Perpaduan diterajui Pakatan Harapan (PH) di bawah pimpinan Perdana Menteri, Datuk Seri Anwar Ibrahim.
Setiausaha Agung Pas, Datuk Seri Takiyuddin Hassan berkata keputusan itu dibuat selepas membuat pertimbangan dari pelbagai sudut dan pendapat umum yang telah dilakukan oleh parti.
Katanya juga, ia juga adalah bagi menghormati kepercayaan serta mandat yang diberikan rakyat terhadap Pas pada Pilihan Raya Umum ke-15 (PRU15) baru-baru ini.
“Pas berpendirian tidak akan menyertai Kerajaan Persekutuan yang diterajui oleh Pakatan Harapan dan DAP, demi menghormati kepercayaan dan mandat majoriti rakyat khususnya para pengundi yang telah memilih Pas dan Perikatan Nasional (PN) dalam PRU-15.
“Justeru Pas akan terus berperanan sebagai pembangkang yang konstruktif dengan menasihati semua pihak bagi memastikan tadbir urus negara berjalan lancar dan dapat ditegakkan berpaksikan kepada prinsip Prihatin, Bersih dan Stabil,” katanya dalam kenyataan di sini hari ini.
Menerusi sidang akhbar Khamis lalu, Anwar menawarkan kepada semua parti politik termasuk PN untuk menyertai Kerajaan Perpaduan yang diketuainya. – KOSMO! ONLINE


Piala Dunia: Messi ikrar bangkit tebus kecewa
Oleh KOSMO!

26 November 2022, 1:00 pm
LUSAIL – Argentina bertekad untuk bangkit menebus maruah menjelang aksi kedua Kumpulan C Piala Dunia 2022 menentang Mexico di Stadium Lusail awal pagi esok.
La Albiceleste yang tewas mengejut 1-2 kepada Arab Saudi baru-baru ini, wajib mencatat kemenangan ke atas Mexico sekiranya mahu menghidupkan peluang ke pusingan kalah mati.
Kapten Argentina, Lionel Messi menegaskan, mereka sudah mempelajari pengajaran berguna dan berharap mereka dapat mengelak daripada mengalami nasib yang sama.
“Kami perlu menang. Sekarang ia terpulang kepada kami untuk memperbaiki kesilapan dan kembali ke tahap sebenar pasukan ini,” katanya.
“Sekarang bukan masa untuk mencari salah dan semua pemain tidak boleh mengurangkan keyakinan mereka. Kami tidak boleh menyerah kalah dan akan cuba tewaskan Mexico,” kata bintang Paris Saint-Germain itu.
Nada sama disuarakan pengendali Argentina, Lionel Scaloni yang menaruh kepercayaan tinggi terhadap kebangkitan anak-anak buahnya untuk kembali memegang status sebagai pasukan pilihan kejohanan.

“Kami tak boleh benarkan lagi gawang dibolosi dua gol dalam tempoh lima minit seperti sebelum ini. Sudah tentu kami kecewa, tetapi ia perlu diteruskan.
“Apa yang kami boleh lakukan sekarang adalah memenangi perlawanan seterusnya menentang Mexico,” jelas Scaloni.
Rekod pertemuan kedua-dua pasukan lebih memihak kepada Argentina dengan enam kemenangan dan hanya sekali tewas kepada Mexico iaitu 0-1 sewaktu saingan Copa America 2004.
– AGENSI


Lelaki maut ditikam suami cemburu
Oleh KOSMO!

26 November 2022, 1:10 pm
KAJANG – Seorang lelaki warga emas maut ditikam selepas dipercayai mempunyai hubungan sulit dengan isteri orang di kawasan tempat letak kenderaan sebuah pasar raya di Bandar Tun Hussein Onn di sini petang semalam.
Ketua Polis Daerah Kajang, Asisten Komisioner Mohd. Zaid Hassan berkata, ekoran kejadian itu, pihaknya menahan sepasang suami isteri berusia 51 dan 45 tahun di sekitar Hospital Serdang dan ibu negara pada pukul 1.35 pagi.
“Siasatan lanjut mendapati suspek lelaki mengaku mencederakan mangsa (si mati),” katanya dalam satu kenyataan di sini hari ini.
Mohd. Zaid memberitahu, pihaknya menerima maklumat daripada pegawai perubatan Wad Kecemasan Hospital Serdang yang memaklumkan menerima seorang pesakit lelaki berusia 71 tahun pada pukul 6.29 petang.
Lelaki itu dibawa ke hospital berkenaan oleh rakannya kerana mengalami kecederaan di badan akibat ditikam.
Mohd. Zaid menjelaskan, mangsa mengalami kecederaan pada paru-paru kanan, paha dan bahu. Lelaki itu meninggal dunia pada pukul 11.05 malam ketika menerima rawatan di hospital.

“Mangsa sempat memaklumkan kepada pegawai perubatan bahawa dia diserang dan ditikam.
“Polis merampas beberapa barang kes antaranya kenderaan mangsa, empat buah telefon bimbit, pakaian suspek dan resit pembelian senjata pisau bagi membantu siasatan,” katanya.
Kes disiasat di bawah Seksyen 302 Kanun Keseksaan kerana kesalahan membunuh.
Orang ramai yang mempunyai maklumat diminta menghubungi balai polis berdekatan atau berhubung terus dengan Pegawai Penyiasat, Asisten Superintendan Redzuan Salleh, di talian 013-7854100 bagi membantu siasatan. – KOSMO! ONLINE


IPT perlu rangka pelan pengajian selari permintaan pasaran
Oleh MOHD YUNUS YAKKUB

26 November 2022, 12:13 pm
SHAH ALAM – Institut pengajian tinggi (IPT) dalam negara perlu memastikan perangkaan pelan pengajian adalah selari dengan permintaan pasaran terutama dalam bidang-bidang yang boleh membentuk masa depan negara.
Pro-Canselor Universiti Teknologi Mara (UiTM), Tengku Permaisuri Selangor, Tengku Permaisuri Norashikin bertitah, ini adalah untuk melihat para graduan mendapat pekerjaan sekaligus membantu meningkatkan ekonomi dan taraf hidup sesebuah keluarga.
Baginda bertitah, difahamkan dari tahun 2020 hingga 2022, UiTM telah merangka dan menawarkan 41 program baharu di peringkat sijil, diploma, sarjana dan pascasiswazah dalam bidang-bidang yang telah dikenal pasti memerlukan tenaga kerja mahir dalam usaha memacu Malaysia ke arah negara maju.
“Penawaran program-program baharu amat penting dalam menambahkan jumlah bumiputera profesional di negara ini.
“Matlamat penubuhan universiti ini perlu dipenuhi agar keseimbangan guna tenaga dapat diwujudkan terutamanya untuk membantu anak-anak golongan B40 dan M40 dalam sektor pekerjaan,” titah baginda sempena istiadat konvokesyen UiTM ke-95 di Dewan Agong Tuanku Canselor UiTM di sini.
Tengku Permaisuri Norashikin bertitah, UiTM adalah universiti utama pilihan ibu bapa dan pelajar kerana kemampuannya untuk menyerlah potensi dan membentuk masa depan para pelajar.

Tambah baginda, UiTM juga menjadi tumpuan kerjasama daripada syarikat-syarikat besar seperti Talentcorp dan Talentbank dalam pelbagai aktiviti yang boleh membantu meningkatkan kebolehpasaran graduan dari universiti ini.
“Saya percaya UiTM akan terus relevan bagi membangunkan pendidikan bumiputera sesuai dengan asas penubuhannya 61 tahun yang lalu,” tegas baginda.
Dalam pada itu, Tengku Permaisuri Norashikin turut difahamkan UiTM juga terlibat dengan usaha untuk mencapai objektif matlamat pembangunan mampan atau Sustainable Development Goal (SDG).
Ini melalui aktiviti yang dijalankan oleh Pusat Hijau UiTM dan Institute Of Biodiversity And Sustainable Development ke arah menjadikan UiTM sebagai sebuah kampus lestari.
“Alhamdulillah, lebih membanggakan apabila UiTM berada pada kedudukan ke-150 terbaik di dunia daripada 956 Institusi Pengajian Tinggi yang tersenarai bagi U.I. Green-Metric (U.I.G.M.) World University Rankings 2021.
“UiTM turut berada pada tangga kesembilan daripada 28 universiti di Malaysia. Semoga kejayaan ini memberikan inspirasi ke arah menjadi universiti terkemuka dunia menjelang 2025,” titah baginda.
Pada istiadat konvokesyen itu, Tengku Permaisuri Norashikin berkenaan menyampaikan penganugerahan Profesor Emeritus kepada Datuk Ir. Doktor Ow Chee Sheng yang merupakan bekas Presiden Institut Kejuruteraan Malaysia.
Konvokesyen UiTM ke-95 kali ini melibatkan seramai 31,220 graduan dari hari ini hingga 10 Disember depan dengan sidang pertama melibatkan 116 graduan Ijazah Kedoktoran. – KOSMO! ONLINE


Pesakit kanser usus tahap empat gagah diri hadir majlis konvokesyen
Oleh MOHD YUNUS YAKKUB

26 November 2022, 12:41 pm
SHAH ALAM – Walaupun diagnosis mempunyai kanser kolon atau usus tahap empat tidak mematahkan semangat Dr. Anis Mardiana Abdullah menggagahkan diri berdiri dan mengambil skrol ijazah kedoktoran (PhD) pada Konvokesyen ke-95 Universiti Teknologi Mara (UiTM), hari ini.
Anis Mardiana, 45, turut menerima anugerah Hadiah Buku Inovasi Malaysian Technology Development Corp. (MTDC) hasil kajiannya dalam pengangkutan dan logistik.
Kata ibu seorang anak itu, dia enggan menggunakan kerusi roda bagi mengelakkan menyusahkan orang lain.
“Saya baru diagnosis penyakit ini dua minggu lalu. Apabila dapat anugerah ini amat terkejut dalam keadaan kesihatan sebegini.
“Masa sambung PhD tiada simptom teruk sebaliknya hanya tangan menggeletar dan fikir itu disebabkan stress buat PhD,” katanya ketika ditemui selepas istiadat konvokesyen yang diadakan di Dewan Agong Tuanku Canselor UiTM, hari ini.
Anis Mardiana menjelaskan dia akan menjalani pembedahan berkaitan penyakitnya itu pada minggu depan di Hospital Canselor Tuanku Muhriz.

“Kalau ikut kata doktor sudah lama penyakit ini, tetapi kita tidak sakitkan. Saya berharap pembedahan berjalan lancar,” katanya.
Wanita itu memberitahu, dia menggunakan pengalaman sebagai pegawai di Kementerian Kewangan dalam menjalankan kajian berkaitan logistik dan pengangkutan terutama dalam bidang halal.
Tambahnya, sokongan suami dan anak banyak membantunya menyelesaikan pengajian tersebut dalam tempoh hampir empat tahun.
“Ramai beranggapan apabila buat PhD akan melalui waktu keseorangan dan sunyi. Jangan putus asa dan carilah kawan serta berbaik dengan penyelia supaya tugasan dapat diselesaikan dengan berjaya,” katanya.
Sementara itu, Siti Shakinah Sobri, 36, yang sarat mengandung sembilan bulan sanggup menempuh perjalanan sejauh 444 kilometer dari Alor Setar, Kedah semata-mata bagi menerima Ijazah Sarjana Perubatan Patologi anatomi.
Dia yang kini bertugas di bahagian patologi Hospital Tuanku Fauziah, Kangar di Perlis memaklumkan hasrat itu pada awalnya dihalang suaminya untuk mengelakkan kejadian tidak diingini.
“Ini adalah anak pertama dan saya tetap mahu hadir untuk bertemu dengan rakan-rakan lain. Syukur dapat tamatkan pengajian dan memang berhasrat menyambung pengkhususan dalam kepakaran patologi,” katanya.
Sidang pertama hari ini disempurnakan Pro-Canselor Universiti Teknologi Mara (UiTM), Tengku Permaisuri Selangor, Tengku Permaisuri Norashikin dengan melibatkan 116 graduan ijazah Kedoktoran. – KOSMO!ONLINE


Tok Mat layak dilantik sebagai TPM
Oleh MOHD RIDZAUDDIN ROSLAN

26 November 2022, 12:31 pm
PUTRAJAYA- Timbalan Presiden UMNO, Datuk Seri Mohamad Hasan disifatkan layak diangkat sebagai Timbalan Perdana Menteri (TPM) di dalam kerajaan perpaduan berikutan kreadibiliti beliau yang diterima rakyat dan parti.
Exco Pergerakan Pemuda UMNO, Datuk Muhamad Muqharabbin Mokhtarrudin berkata, kemenangan besar Mohamad atau Tok Mat di Parlimen Rembau dan pengalamannya sebagai Menteri Besar Negeri Sembilan dilihat mampu menjadikan beliau sebagai TPM dan wakil Barisan Nasional (BN) yang mampu memberikan impak positif buat parti.
“Saya yakin, rakyat dapat menerima Tok Mat dan beliau dapat bersama-sama membantu Datuk Seri Anwar Ibrahim memimpin kerajaan perpaduan dalam menangani kemelesetan ekonomi yang dijangka berlaku tahun hadapan.
“Cabaran politik kini amat berbeza dan dinamika yang berlaku pada Pilihan Raya Umum ke-15 (PRU15) cukup luar biasa. Jadi, gandingan yang baik dan mantap ini pastinya dapat mengekalkan kestabilan politik negara untuk beberapa tahun mendatang,” katanya dalam satu kenyataan di sini hari ini.
Pada sama sama, beliau berkata, beberapa pemimpin muda lain juga perlu diberikan ruang untuk bersama-sama membangunkan negara menerusi pimpinan kerajaan perpaduan sekali gus membolehkan setiap rakyat mendapat manfaat ditawarkan.
“Antara pemimpin yang perlu diberikan ruang bersama kerajaan perpaduan ialah Ahli Parlimen Lembah Pantai, Fahmi Fadzil selain Khairy Jamaluddin Abu Bakar, Nurul Izzah Anwar, Shahril Sufian Hamdan dan beberapa pemimpin muda lain.

“Jika ingin melihat sebuah perubahan politik baharu buat negara, Anwar perlu berani mengangkat pemimpin muda untuk bersama beliau dalam mengemudi negara agar setiap lapisan rakyat tidak tertinggal,” katanya.
Beliau turut mengharapkan agar kerajaan perpaduan dapat membawa perubahan yang mampu membawa negara kearah kemajuan mapan seterusnya mengembalikan keyakinan pelabur kepada Malaysia.
“Pada masa sama, keharmonian kaum antara semua bangsa di dalam pelbagai parti juga dapat diterjemahkan ke arah kemakmuran yang sewajarnya serta sentiasa hormat menghormati sesama kita.
“Jangan lagi ada kenyataan-kenyataan yang berbaur perkauman dan mengganggu gugat ketenteraman awam selepas ini,” ujarnya. -KOSMO! ONLINE


Shila Amzah ‘basah’ main air atas pentas GV9
Oleh MOHAMMAD SHAHEMY AZMI

27 November 2022, 11:07 pm
SHAH ALAM – Penyanyi Shila Amzah tampil berani dengan aksi memukau apabila membuat persembahan dalam takungan air buatan di atas pentas akhir konsert Gegar Vaganza musim kesembilan (GV9).
Tampil menyanyikan lagu Tak Ada Logika nyanyian asal Agnes Monica, shila, 32, membuatkan pentas basah apabila menari atas takungan air sehingga terpercik.
Tanpa mempedulikan busana yang dipakainya basah, Shila terus menangkap tumpuan penonton dengan mempamerkan aksi persembahan bertenaga menerusi lagu kedua berjudul Secret Love Song.
Walaupun menampilkan persembahan unik dan bertenaga, rata-rata netizen dalam Twitter beranggapan bahawa penyanyi itu tersalah membuat percaturan sehingga mengganggu tumpuannya ketika menyanyi.
“Persembahan Shila hancur,” kata seorang netizen.
“Sayangnya rasa tak stabil persembahan Shila,” ujar seorang lagi pengguna Twitter. – KOSMO! ONLINE


Empat beranak nyaris maut kereta jatuh gaung
Oleh ASLIZA MUSA

27 November 2022, 10:14 pm
SUNGAI SIPUT – Empat beranak nyaris maut selepas kereta dinaiki mereka terbabas ke dalam gaung sedalam 30 meter berdekatan Pos Kuala Mu di sini petang tadi.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota daripada Balai Bomba dan Penyelamat (BBP) Sungai Siput diatur gerak ke lokasi kejadian selepas menerima maklumat pada pukul 5.45 petang.
Katanya, kejadian melibatkan sebuah kenderaan utiliti sukan (SUV) jenis Jeep Cherokee yang dipercayai terbabas di laluan selekoh tajam ketika menuruni bukit.
“Difahamkan kejadian berlaku ketika empat beranak itu dalam perjalanan pulang selepas berkelah di Pos Kuala Mu.
“Kenderaan dinaiki mereka dipercayai terbabas ke dalam gaung sedalam 30 meter dan berada berhampiran sungai,” katanya di sini hari ini.
Menurut beliau, operasi menyelamat segera dijalankan untuk membawa naik kesemua mangsa bagi mendapatkan rawatan.

“Pemeriksaan mendapati seorang lelaki cedera di muka dan kaki manakala seorang wanita pula sesak nafas. Dua remaja perempuan masing-masing cedera ringan.
“Mangsa yang cedera dihantar menaiki ambulans ke Hospital Sungai Siput untuk rawatan. Tiga mangsa lain pula dibawa oleh jentera Perkhidmatan Perubatan Kecemasan (EMRS) bomba ke hospital,” katanya. – KOSMO! ONLINE


Jurulatih nafi skuad bola sepak Arab Saudi dapat Rolls-Royce
Oleh KOSMO!

27 November 2022, 8:20 pm
DOHA – Ketua Jurulatih, Herve Renard dan penyerang skuad bola sepak Arab Saudi, Saleh Alshehri semalam menyatakan berita yang menyatakan bahawa setiap anggota pasukan itu akan mendapat kereta mewah Rolls-Royce Phantom selepas berjaya menewaskan Argentina 2-1 pada perlawanan pertama peringkat kumpulan C Piala Dunia sebelum ini adalah tidak benar.
Menurut portal CBS Sports, Renard pada sidang akhbar sebelum perlawanan kedua menentang Poland semalam   berkata: “Kami masih perlu mendapat perlawanan yang sangat penting. Tiada apa-apa yang benar tentang komen itu (hadiah kereta mewah tersebut).”
Pada sidang media yang sama, Alshehri ditanya oleh seorang wartawan mengenai kereta Rolls-Royce yang didakwa akan diperolehnya dan warna yang dipilihnya untuk kenderaan tersebut.
Bagaimanapun, pemain itu berkata, khabar angin tentang kereta mewah itu adalah tidak benar.
Berita tentang pasukan bola sepak Arab Saudi akan menerima Rolls-Royce itu pertama kali muncul daripada ciapan di Twitter yang disiarkan dalam minggu ini oleh seorang doktor gigi Pakistan yang menerima ratusan tanda suka selepas ia berjaya menewaskan Argentina pada Selasa lalu.
“MBS telah mengumumkan Rolls Royce Phantom kepada setiap ahli pasukan setelah mengalahkan ARG (Argentina),” ciap doktor gigi itu di Twitter.

MBS adalah singkatan nama untuk Putera Mahkota Arab Saudi, Mohammed bin Salman.
Harga sebuah kereta Rolls-Royce Phantom itu bermula pada harga AS$460,000 (RM2.06 juta). – Agensi


Mumia miliki lidah emas ditemui di Qewaisna
Oleh KOSMO!

27 November 2022, 10:00 pm
KAHERAH – Ahli-ahli arkeologi Mesir menemui makam-makam purba yang mengandungi sejumlah mumia dengan lidah emas di dalam mulut di Qewaisna iaitu sebuah tapak perkuburan di negara tersebut baru-baru ini, lapor MailOnline.
Lidah sebenar telah dibuang semasa kerja-kerja pengawetan dilakukan dan ia digantikan dengan objek emas supaya si mati boleh bercakap dengan Dewa Osiris di akhirat mengikut kepercayaan penduduk purba di negara berkenaan.
Menurut Setiausaha Agung Majlis Tertinggi Arkeologi Mesir, Dr. Mustafa Waziri, sebahagian mumia itu ditemui dengan lidah emas manakala yang lain ditutup dengan kepingan emas nipis dan diletakkan di dalam keranda kayu.
Mumia-mumia lain masih disalut dengan emas pada tulang tepat di bawah pembalut linen yang digunakan dalam proses pengawetan.
Turut ditemui ialah kepingan emas antaranya dibentuk seperti bunga teratai serta beberapa perhiasan pengkebumian, lesung batu dan tembikar yang juga mungkin digunakan untuk kerja-kerja pengawetan.
Penemuan itu diumumkan di laman Facebook Kementerian Pelancongan dan Antikuiti Mesir.

Bagaimanapun, tidak jelas jumlah mumia yang baru ditemui itu atau berapa banyak daripadanya mempunyai lidah emas tetapi MailOnline telah menghubungi kementerian berkenaan untuk mendapatkan maklumat lebih lanjut.
Pada tahun 2021, ahli-ahli arkeologi yang melakukan penggalian di kuil Taposiris Magna di Iskandariah telah menemui mumia berusia kira-kira 2,000 tahun dengan lidah emas. – Agensi


Busana ‘riben gergasi’ Elly Mazlein buat netizen ‘wow!’
Oleh MOHAMMAD SHAHEMY AZMI

27 November 2022, 9:35 pm
SHAH ALAM – Keunikan busana yang digayakan pengacara Elly Mazlein yang seolah-olah ‘riben gergasi bergerak’ ketika konsert akhir Gegar Vaganza muzim kesembilan (GV9) mencuri perhatian penonton.
Busana dengan rona hitam dan perak (silver) itu sekali gus menjadi usikkan penonton kerana kelihatan lucu.
Malah, terdapat segelintir netizen sudah mula memberikan gelaran terhadap busana yang digayakan Elly dengan pelbagai imaginasi yang mencuit hati.
Terdapat seorang pengguna Twitter memberitahu pakaian yang dipakai Elly atau mesra disapa kak Lina Pom Pom itu sesuai digayakan untuk menjaga jarak sosial pada hari ini.
“Baju Kak Lina sesuai untuk jaga penjarakan sosial hari ini,” kata seorang netizen.
Malah, terdapat netizen menyamakan busana Kak Lina seperti sarung bantal.

“Baju Kak Lina dah macam sarung bantal!” kata seorang pengguna Twitter.
Malah Nabil selaku pengacara bersama GV9 berseloroh baju Elly seperti menu ikan bakar portugis dan menjauhi ketuhar mikro gelombang bagi mengelak daripada terbakar.
Konsert akhir GV9 malam ini menyaksikan enam bintang akan berentap untuk merebut gelaran juara.
Antara bintang yang bertanding pada malam ini ialah Jaclyn Victor, Shila Amzah, Bob Yusof, VE, Hazrul Nizam dan Tomok. – KOSMO! ONLINE


Dah macam ikan bakar portugis, Nabil sakat baju Kak Lina Pom Pom
Oleh MOHD. HAIKAL ISA

27 November 2022, 9:51 pm
SHAH ALAM – Busana bertema futurisik digayakan pengacara bersama Gegar Vaganza musim kesembilan (GV9), Elly Mazlein pantas mencuri perhatian peminat.
Ramai dalam kalangan peminat menerusi Twitter berasa pelik namun pada masa sama memuji dres berona hitam ditengah dipadankan dengan warna perak berkilau.
“Aina Abdul is shaking tengok baju ‘angkasawan’ Kak Lina Pom Pom nombor syatu (satu).
“I love you Lina Pom Pom tapi akak nampak besarlah dengan baju itu. Harap-harap ada tukar baju kedua nanti,” demikian antara ciapan ditinggalkan pengguna Twitter.
Sementara itu, di atas pentas, pengacara bersama Nabil Ahmad berseloroh dengan berkata: “Dah macam ikan bakar portugis.”
Sementara itu, turut mencuri tumpuan adalah busana sedondon berwarna merah jambu yang digayakan oleh dua juri tetap iaitu Datuk Ramli MS dan Hetty Koes Endang.

Seorang lagi juri tetap, Datuk Syafinaz Selamat kekal anggun dengan persalinan yang sangat menyerlahkan kejelitaannya.
Kerusi juri peringkat akhir GV9 turut diserikan dengan kehadiran juri jemputan, penerbit muzik berpengaruh, Edry Abdul Halim yang diterbangkan khas dari United Kingdom. – KOSMO! ONLINE


Kecewa, Ungku Ismail enggan ‘update’ keadaan Nad Zainal lagi
Oleh MOHD. HAIKAL ISA

27 November 2022, 9:08 pm
PETALING JAYA – Pelakon Ungku Ismail melahirkan rasa kecewa apabila ada segelintir pihak menyifatkan dirinya seolah-olah gelojoh bercerita tentang hubungan cintanya dengan Nad Zainal pada saat wanita itu sedang bertarung nyawa di unit rawatan rapi (ICU) sebuah pusat perubatan swasta.
Ungku atau nama sebenarnya, Ungku Ismail Ungku Abdul Aziz berkata, niatnya cuma satu iaitu untuk menyalurkan informasi tentang keadaan kesihatan terkini Nad, 32, namun lain yang terjadi disebabkan ketidaktanggungjawaban beberapa pihak.
“Kecewa. Bila saya sentiasa ikhlas menyampaikan kemaskini tentang keadaan Nad Zainal, ada pihak cuba rephrase (susun semula) cakap saya seolah saya ini ‘batak’ dan gelojoh tentang perhubungan serta kerja.
Rasa kecewa yang diluahkan oleh pelakon Ungku Ismail menerusi Instastorynya pada saat teman rapatnya, Nad Zainal kini terlantar di hospital disebabkan jangkitan kuman pada paru-paru.
“Seolah-olah saya mengambil kesempatan daripada keadaan ini (Nad) untuk promosi diri dan kerja saya sehingga ada kenyataan menyentak perasaan, menukil persoalan tentang akal dan kematangan saya,” kata Ungku menerusi satu entri dalam Instastory.
Ujar pelakon drama rantaian Teman Lelaki Upahan itu lagi, ada perkataan-perkataan yang dirinya tak sebut pun diberitakan dalam laporan atau artikel.
“Dijoloknya dengan hal peribadi yang tidak tepat dan ajakan itu menjadi ‘minor’ dan tidak relevan.

“Ini sudah bukan apa yang saya mahu dari pihak media untuk sebarkan berita tentang keadaan Nad. Nyawa dan kesihatan dia yang utama, keduanya emosi dan perasaan ahli keluarga, kawan-kawan dan beberapa pihak lain,” katanya lagi.
Getus anak seni kelahiran Johor Bahru, Johor itu, dia tidak akan lagi memberi apa-apa kenyataan berkenaan keadaan Nad untuk mengelak kejadian sama berulang.
“Ini bukan masanya untuk menjaja apa-apa cerita tentang hubungan dan kerjaya. Ini waktu untuk memberitahu kemaskini tentang kesihatan Nad. Saya yakin itu yang orang nak tahu, bukannya benda merepek dan sensitif tanpa menghormati keperibadian masing-masing.
“Saya sangat menghargai kedatangan media untuk menemuramah, yang prihatin dengan keadaannya. Ada gurau senda saya boleh terima bergurau sekali tapi pasti ada hadnya.
“Mulai hari ini, saya tidak akan memberi apa-apa kenyataan ‘update’ lagi tentang keadaan Nad dan apa sahaja, sila rujuk pada sumber yang lain,” luahnya.
Sehingga kini, Nad atau nama sebenarnya, Farah Nadia Zainal Abidin masih lagi ditidurkan bagi membolehkan dirinya berehat dan paru-parunya kembali kuat. – KOSMO! ONLINE


Piala Dunia: Belgium rebah tersungkur di tangan Maghribi
Oleh KOSMO!

27 November 2022, 11:37 pm
DOHA – Dua pemain gantian Maghribi, Abdelhamid Sabiri dan Zakaria Aboukhlal menghasilkan dua gol penting untuk mencipta kejutan menewaskan pasukan nombor dua dunia, Belgium 2-0 pada aksi kedua Kumpulan F di Stadium Al Thumama sebentar tadi.
Selepas cipta sensasi dengan mengikat satu lagi gergasi Eropah, Croatia tanpa jaringan pada aksi pertama, Maghribi kekal yakin dengan mempertaruhkan kesebelasan sama manakala pengendali Belgium, Roberto Martinez melakukan tiga perubahan.
Sejarah membuktikan Maghribi hanya mampu mengumpul dua kemenangan di Piala Dunia namun kejayaan ini melengkapkan misi balas dendam The Atlas Lions selepas Belgium tundukkan mereka 1-0 pada perhitungan pertama di pentas ini semasa edisi 1994.
Sekalipun peratusan penguasaan permainan lebih berpihak kepada Belgium, anak buah Martinez seakan hilang idea setiap kali mengatur serangan malah bintang sensasinya, Kevin De Bruyne seperti gagal menyerlahkan potensi sebenar dimilikinya.
Walaupun jarang memiliki percubaan bahaya, Maghribi yang menghuni ranking ke 22 dunia jelas menggunakan kelebihan yang ada pada Hakim Ziyech apabila sering menjadi pemain tumpuan yang dicari oleh rakan sepasukannya.
Sebaik memasuki masa kecederaan babak pertama, Ziyech berjaya menggegar gawang Belgium sebaliknya pengadil perlawanan, Cesar Arturo Ramos Palazuelos ambil keputusan membatalkan jaringan itu selepas penilaian Video Bantuan Pengadil (VAR) mendapati terdapat pemain Maghribi berada di kedudukkan offside.

Belgium terus bergelut di babak kedua dengan De Bruyne kekal dipalit masalah prestasi dan sering hilang bola manakala Maghribi tampil lebih berdisiplin dengan memenuhi kawasan sendiri setiap kali lawan mengatur gerakan.
Seterusnya, Maghribi membuktikan mereka pasukan yang lebih baik dan minit ke-73, skuad The Atlas Lions sekali lagi menyerlahkan kualiti dalam situasi bola mati apabila memperoleh gol pembukaan menerusi sepakan percuma Abdelhamid Sabiri.
Sebaik aksi memasuki masa tambahan, seorang lagi pemain gantian gantian Maghribi, Zakaria Aboukhlal terus mematikan sisa perjuangan Belgium apabila meledak gol kedua selepas menerima umpanan berkualiti daripada Ziyech. – KOSMO! ONLINE


Anwar tolak Mercedes S600 untuk kegunaan PM
Oleh SITI A'ISYAH SUKAIMI

27 November 2022, 11:42 pm
PETALING JAYA – Perdana Menteri, Datuk Seri Anwar Ibrahim menolak untuk menggunakan sebuah kenderaan jenis Mercedes S600 yang disediakan untuk kegunaannya.
Beliau dalam satu hantaran di Facebook malam ini berkata, kenderaan itu telah dibeli dan diperoleh oleh Jabatan Perdana Menteri (JPM) sebelum beliau memasuki Pejabat Perdana Menteri.
“Langkah tersebut diambil kerana saya tidak mahukan sebarang perbelanjaan baru dibuat ke atas saya.
“Sebaliknya, saya telah membuat keputusan untuk menggunakan apa saja kenderaan sedia ada di pejabat untuk kegunaan harian,” katanya. – KOSMO! ONLINE


Piala Dunia: Costa Rica kembali ‘bernyawa’, benam Jepun 1-0
Oleh KOSMO!

27 November 2022, 8:45 pm
DOHA – Pasukan Costa Rica kembali bernafas pada kempen Piala Dunia 2022 kali ini selepas menewaskan Jepun 1-0 pada aksi kedua Kumpulan E sebentar tadi.
Pada perlawanan di Stadium Ahmed bin Ali itu, skuad Samurai Biru itu gagal meneruskan momentum cemerlang seperti yang dilakukan ketika menewaskan Jerman pada aksi pertama awal minggu ini.
Kedua-dua pasukan dilihat bermain dengan berhati-hati dan berdisiplin sepanjang 45 minit pertama tidak ada gerakan yang boleh membuahkan jaringan.
Bersambung pada separuh masa kedua, Costa Rica dilihat lebih garang tetapi memerlukan minit ke-81 sebelum dapat memecahkan kebuntuan hasil jaringan Keysher Fuller.
Jepun berusaha untuk mencari gol penyamaan dalam mencari satu mata berharga tetapi tidak berjaya dengan kekalahan 0-1 kekal sehingga tamat perlawanan.
Keputusan tersebut menyaksikan Costa Rica dan Jepun berkongsi tiga mata selepas mengharungi dua aksi peringkat kumpulan. – KOSMO! ONLINE


Lelaki maut pacuan empat roda bertembung lori
Oleh IVAN AMIRUL

27 November 2022, 6:22 pm
LAHAD DATU – Seorang lelaki maut selepas pacuan empat roda dipandunya bertembung dengan sebuah lori dalam kemalangan di Batu 16, Jalan Lahad Datu – Sandakan hari ini.
Mangsa dikenali sebagai Sharif Zul, 20, disahkan meninggal dunia di lokasi kemalangan, manakala seorang lelaki berusia 58 tahun yang juga penumpang kenderaan jenis Toyota Hilux tersebut cedera dalam kejadian kira-kira pukul 1 tengah hari itu.
Turut cedera adalah pemandu lori iaitu lelaki berusia 54 tahun.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan berhubung kejadian itu pukul 1.48 tengah hari.
“Sepasukan bomba bersama jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Lahad Datu dihantar ke lokasi kejadian.
“Kemalangan membabitkan dua kenderaan jenis Toyota Hilux dan lori bertembung. Terdapat tiga mangsa lelaki terbabit.

“Pemandu lori dan penumpang pacuan empat roda yang cedera diberi rawatan awal oleh pasukan EMRS seterusnya dibawa ke hospital untuk rawatan lanjut,” katanya dalam kenyataan media hari ini.
Menurutnya, pemandu Toyota Hilux yang berada di dalam kenderaan kemudian dikeluarkan oleh pasukan bomba dan disahkan meninggal dunia di lokasi oleh pegawai perubatan.
Operasi ditamatkan sepenuhnya pada pukul 3.20 petang. – KOSMO! ONLINE


Muka wanita tua bertukar muda jelita kuasa solekan
Oleh WAN AZHAR WAN ABDULLAH

27 November 2022, 5:54 pm
OTTAWA – Seorang wanita Kanada, Chloe Fountain mendakwa bahawa dia berjaya mengubah wajah ‘180 darjah’ untuk menjadi lebih muda hanya dengan bantuan alat solek sekali gus menampilkan perbezaan yang amat ketara, lapor akhbar New York Post.
Bagaimanapun, Chloe tidak mendedahkan usia sebenarnya. Dia kerap membuatkan penonton terpegun apabila menyiarkan video dirinya sebelum dan selepas bersolek. Chloe mempamerkan wajahnya di platform penstriman video yang mana dia telah mengumpulkan lebih 991,000 pengikut di TikTok.
Menurut bintang internet popular itu, dia kelihatan sangat berbeza tanpa solekan sehinggakan sesetengah orang menuduhnya menggunakan kemudahan pengeditan video sebagai cara untuk meningkatkan penampilan dirinya.
Chloe yang merupakan seorang ibu sering membuatkan orang ramai menjadi keliru dengan pengubahsuaian dramatik wajahnya sehingga ada yang enggan mempercayai dia adalah orang yang sama selepas tersiarnya klip yang kononnya menggambarkan perubahan wajahnya.
Wanita itu memberitahu New York Post bahawa dia gemar mencetuskan kontroversi dengan penampilan wajahnya.
“Saya cuba mencipta misteri kerana itulah yang membawa pengikut ke halaman saya. Ini matlamat saya kerana saya mahu menjadi seorang personaliti internet,” katanya.

Seperti kebanyakan video lain Chloe di TikTok, ia bermula dengan dia melihat kamera dengan rupa semula jadi wanita yang mana kulitnya mempunyai beberapa kedutan, bintik-bintik dan rambutnya kelihatan tidak terurus
Ia kemudian menunjukkan wajahnya yang disolek dengan kulit mukanya kini kelihatan lebih licin dan bibirnya yang lebih mungil serta rambut menjadi lebih kemas. – Agensi


Ada cubaan ‘beli’ ADUN BN – Saarani
Oleh ASLIZA MUSA

27 November 2022, 7:42 pm
LENGGONG – Pengerusi Barisan Nasional (BN) Perak, Datuk Seri Saarani Mohamad mendedahkan terdapat usaha membeli Ahli Dewan Undangan Negeri (ADUN) daripada parti itu pasca Pilihan Raya Umum Ke-15 (PRU15).
Beliau berkata, perkara itu dimaklumkan sendiri oleh wakil rakyat berkenaan dan individu yang menjadi perantara untuk urusan ‘jual beli’ tersebut.
“Yang melukakan hati saya apabila dimaklumkan bahawa sudah ada ejen parti yang menghubungi ADUN BN supaya tinggalkan parti dan sertai mereka seperti mana yang berlaku pada PRU14.
“Itu bukan cara yang baik, itu namanya tikam belakang dan pengkhianatan. Apa yang berlaku pada 2018, dengan cara sama juga mahu bawa sekurang-kurangnya empat orang ADUN lari menyertai mereka dan menubuhkan kerajaan negeri.
“Saya cakap ‘no way’. Saya terus buat keputusan dan hubungi pihak istana, mohon menghadap Sultan Perak untuk sembah maklum bahawa kita (BN) dan Pakatan Harapan) cukup kerusi untuk bentuk kerajaan negeri,” katanya ketika berucap pada Majlis Penerangan Khas Menteri Besar Perak di Kompleks Komuniti Desa Kemas Lenggong di sini hari ini.
Saarani yang juga Menteri Besar Perak berkata, sebelum keputusan itu disembah maklum kepada baginda, beliau telah pun bertemu dengan kesemua lapan wakil rakyat BN yang menang pada PRU15 bagi menyatakan pakatan antara dua gabungan parti bagi membentuk kerajaan negeri.

“Saya jumpa lapan ADUN BN, saya tanya setiap daripada mereka dan semuanya bersetuju dengan saya,” katanya.
Sementara itu Saarani ketika ditemui enggan mendedahkan siapa antara wakil rakyat BN yang cuba dibeli demi menjaga keselamatan mereka. – KOSMO! ONLINE


Ronaldo belanja rakan-rakan sepasukan makan malam
Oleh KOSMO!

27 November 2022, 7:10 pm
DOHA – Bintang bola sepak Portugal, Cristiano Ronaldo dilaporkan membawa rakan-rakan dalam skuad Piala Dunia negaranya keluar untuk makan malam di sebuah restoran di Pulau Al Maha, Qatar baru-baru ini, lapor Daily Mail pada Sabtu.
Sebelum makan malam itu, beliau membantu menjaringkan gol menerusi sepakan penalti dalam kemenangan pembukaan ketika Portugal menang 3-2 ke atas Ghana menerusi perlawanan pertama sejak penyingkirannya secara tidak sengaja dari kelab Manchester United di Old Trafford, England.
Ia berlaku ketika Portugal berusaha untuk memenangi Piala Dunia buat kali pertama.
Anggota-anggota pasukan Portugal telah bersatu selepas mereka bergambar semasa makan malam itu sekali gus menghabiskan masa bersama selepas ketua jurulatih skuad negara tersebut, Fernando Santos memberi mereka rehat daripada menyertai latihan.
Menurut El Espanol, Ronaldo membawa rakan sepasukannya keluar untuk makan malam di restoran Tatel de Doha yang baru dibuka di pulau tersebut dan mempunyai kaitan dengan bintang berusia 37 tahun itu.
Ini kerana Tatel de Doha adalah milik Mabel Hospitality iaitu sebuah syarikat yang menguruskan restoran-restoran di seluruh dunia, manakala bintang bola sepak tersebut merupakan salah seorang rakan perkongsiannya.

Anggota-anggota skuad bola sepak itu termasuk Ronaldo keluar sehingga jam 11.30 malam waktu tempatan sebelum pemain-pemain berkenaan menaiki bas mereka sendiri untuk pulang ke pusat penginapan mereka. – Agensi


Pegawai kerajaan kerja Ahad, Anwar hadiri mesyuarat
Oleh KOSMO!

27 November 2022, 7:47 pm
PETALING JAYA – Ahad hujung minggu kebiasaannya masa di rumah bersama keluarga, namun lain pula dengan Perdana Menteri, Datuk Seri Anwar Ibrahim apabila beliau bekerja dan menghadiri mesyuarat hari ini di Putrajaya.
Berikutan itu, pegawai-pegawai kanan kerajaan yang terlibat turut bekerja hari ini berikutan Anwar mempengerusikan Mesyuarat Khas Majlis Tindakan Sara Hidup Negara Tahun 2022 di Pejabat Perdana Menteri.
Berdasarkan komen-komen di media sosial, netizen memberikan pelbagai pandangan termasuk memuji Anwar datang bekerja hari ini.
“Ini dinamakan pemimpin. Dari hari pertama bertugas, kos sara hidup rakyat diutamakan dahulu walaupun belum ada Kabinet terbentuk. Semoga tuhan merahmati DSAI (Datuk Seri Anwar Ibrahim),” kata seorang pengguna Twitter.
“Yang komen dalam ini ada tengok sidang media hari itu tak? DSAI cakap, kalau boleh (mesyuarat Ahad). Kalau tak, nanti tukar hari lain.
“Bila sudah mula, maknanya semua setuju. Benda mereka nak bincang berkenaan kos sara hidup rakyat, demi rakyat. Bukannya agenda pelik-pelik,” kata netizen yang lain.

Bagaimanapun, seorang pengguna media sosial pula memberitahu, nasib pegawai kerajaan tidak kira waktu perlu bekerja.
“Inilah nasib pegawai kerajaan. Dari dulu lagi Sabtu, Ahad, raya, Perintah Kawalan Pergerakan (PKP) tidak kira masa, kerja tetap kerja,” ujarnya.
Katanya lagi, Sabtu dan Ahad juga perlu bekerja walaupun bukan setiap minggu.
“Walaupun bukan setiap minggu, tak payah cakap Sabtu Ahad. PKP ke Covid-19 fasa mana pun kami tetap kerja,” jelasnya.
Terdahulu, pada sidang media pertama selepas dilantik sebagai Perdana Menteri, Anwar mengumumkan hari cuti umum pada Isnin iaitu esok susulan kejayaannya menerajui kerajaan baharu. – KOSMO! ONLINE


Kelantan lulus enakmen anti lompat parti
Oleh MUSTAQIM MOHAMED

27 November 2022, 5:56 pm
KOTA BHARU – Dewan Undangan Negeri (DUN) Kelantan sebulat suara meluluskan Rang Undang-Undang (RUU) Tubuh Kerajaan Negeri (Pindaan) 2022 bagi membolehkan Enakmen Anti Lompat Parti dilaksanakan di negeri ini.
Usul pindaan yang dikemukakan oleh Timbalan Menteri Besar Kelantan, Datuk Mohd. Amar Nik Abdullah itu mendapat sokongan penuh daripada semua Ahli Dewan Undangan Negeri (ADUN) tanpa bahas.
“Tujuan pindaan dilaksanakan adalah bagi memastikan Enakmen Anti Lompat Parti sekata dan selaras dengan apa yang telah diputuskan di Parlimen sebelum ini,” katanya ketika menggulung RUU berkenaan pada Persidangan DUN Kelantan di Kompleks Kota Darulnaim di sini hari ini.
Sementara itu, Speaker DUN Kelantan, Datuk Abdullah Ya’kub memaklumkan, pindaan RUU tersebut dilaksanakan selaras dengan Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti yang berkuat kuasa pada 5 Oktober lepas.
Akta tersebut telah mendapat perkenan Yang di-Pertuan Agong, Al-Sultan Abdullah Ro’ayatuddin Al-Mustafa Billah Shah pada 31 Ogos lalu dan diwartakan sebagai Akta A1663 pada 6 September lalu.
Persidangan DUN Kelantan kemudiannya ditangguhkan dan akan bersambung semula pada 29 November ini. – KOSMO! ONLINE


1.03 juta orang sertai Malaysia Techlympics 2022
Oleh SITI A'ISYAH SUKAIMI

27 November 2022, 6:39 pm
KUALA LUMPUR – Penganjuran Malaysia Techlympics 2022 khusus untuk peserta berusia tujuh hingga 30 tahun, berjaya menarik pendaftaran seramai 1.03 juta orang sekali gus melepasi sasaran asal satu juta orang.
Program tersebut yang dilancarkan pada Mac lalu dianjurkan oleh Kementerian Sains, Teknologi dan Inovasi (Mosti) melalui Malaysian Research Accelerator for Technology & Innovation (MRANTI) selaku agensi pelaksana Malaysia Techlympics 2022.
Ketua Setiausaha Mosti, Datuk Dr. Aminuddin Hassim berkata, program tersebut bertujuan merancakkan aktiviti bidang sains, teknologi dan inovasi (STI) negara melalui pembelajaran berasaskan pengalaman untuk melengkapkan pembelajaran STI.
Ujarnya, dengan tema ‘berhubung, bersaing, berjaya’, ia adalah usaha membudayakan minat generasi muda terhadap STI.
“Sebanyak 32 pertandingan di bawah lima tema utama ditawarkan dan tertumpu kepada bidang-bidang melibatkan kejuruteraan, pengkomputeran dan mikrokomputer, nano, Internet benda (IoT), robotik, dron, sains, matematik, reka bentuk kreatif dan animasi serta percetakan dan pembangunan tiga dimensi (3D).
“Penyertaan dalam Malaysia Techlympics adalah secara berkumpulan dan setiap pertandingan disusun berdasarkan ‘penyelesaian masalah’ di mana peserta akan menjana idea inovasi berdasarkan tema yang ditetapkan.

“Pelbagai aktiviti pembelajaran tidak formal juga diatur sepanjang program seperti bengkel, webinar, permainan, makmal pembuatan, pertandingan, kuiz dan pameran,” katanya pada Majlis Penutup Malaysia Techlympics 2022 Peringkat Akhir Kebangsaan di sini hari ini.
Mengulas lanjut, Aminuddin berkata, penyertaan orang ramai melebihi sasaran satu juta disebabkan pelbagai faktor termasuk tidak banyak program STI ditawarkan mana-mana agensi.
“Jadi Mosti teruja dengan penganjuran STI ini dan ramai yang datang untuk mengetahui apa itu STI selain program-program yang dijalankan. Malah dengan adanya Malaysia Techlympics ini, ia sebagai platform kepada mereka untuk bidang STI,” ujarnya. – KOSMO! ONLINE


Remaja 16 tahun dicekup curi tabung masjid
Oleh MUHAMMAD ZIKRI

27 November 2022, 6:51 pm
PONTIAN – Sepandai-pandai tupai melompat, akhirnya jatuh ke tangan juga.
Begitulah nasib seorang remaja berusia 16 tahun ditahan kerana kes mencuri wang dari tabung masjid Pekan Sanglang, Ayer Baloi di sini semalam.
Ketua Polis Daerah Pontian, Superintendan Mohammad Shofee Tayib berkata, pihaknya mengesan kejadian itu menerusi satu video berdurasi 2 minit 19 saat yang dimuat naik dalam sebuah akaun Twitter pada pukul 9.46,
Ahad lalu.
“Video berkenaan memaparkan seorang lelaki membuka tabung masjid dan mengira semua warga berkenaan di dalam masjid tanpa menyedari perbuatannya dirakam televisyen litar tertutup (CCTV).
“Hasil siasatan pihak polis kejadian tersebut berlaku pada 20 November lalu pada pukul 10.58 pagi di masjid berkenaan.
“Susulan itu pada 23 November pihak pengurusan masjid membuat laporan di Balai Polis Air Baloi,” katanya dalam satu kenyataan pada hari ini.

Beliau berkata, bertindak atas maklumat pada pukul 3 petang, 23 November lalu, sepasukan anggota dari Bahagian Siasatan Jenayah Ibu Pejabat Polis Daerah (IPD) Pontian menahan remaja berkenaan.
“Kertas siasatan dibuka dan kes disiasat di bawah Seksyen 380 Kanun Keseksaan, jika disabit kesalahan boleh dipenjara sehingga 10 tahun dan juga denda,” ujarnya.-KOSMO! ONLINE


Media sosial dibanjiri dengan carian maksud ‘cerakin’
Oleh KOSMO!

27 November 2022, 6:34 pm
PETALING JAYA- Penggunaan perkataan ‘cerakin’ oleh Perdana Menteri, Datuk Seri Anwar Ibrahim dalam satu sidang media tengahari tadi meraih perhatian rata-rata pengguna media sosial.
Dalam sidang akhbar selepas mesyuarat khas Majlis Tindakan Sara Hidup Negara Tahun 2022, Anwar menggunakan perkataan ‘mencerakinkan’ ketika berucap mengenai isu berkaitan subsidi rakyat.
Rata-rata pengguna tidak mengetahui maksud ‘cerakin’ dan meminta penjelasan disebalik ucapan yang disampaikan.
“Saya sedang mempersoalkan betapa ceteknya kosa kata bahasa Melayu yang saya tidak pernah ambil tahu selama ini, sampai kena ‘google’ maksud ‘cerakin,” ciap seorang pengguna.
Namun, buat sesetengah pengguna yang arif tentang penggunaan Bahasa Melayu, mereka berkata perkataan itu biasa digunakan lebih-lebih lagi Anwar merupakan graduan Pengajian Melayu.
“Itu bukan perkataan tinggi mana pun sebenarnya. Inilah masa untuk kita tingkatkan penguasaan Bahasa Melayu,” ciap seorang pengguna.

Sementara itu, Dewan Bahasa dan Pustaka (DBP) di akaun Twitternya turut menciap makna ‘cerakin’ petang tadi yang bermaksud, ‘melakukan penyelidikan atau pemerhatian terhadap sesuatu’ bagi merungkai persoalan orang ramai.
Orang ramai turut berjenaka dengan berkata mereka akan menunggu penjelasan daripada DBP selepas ini untuk perkataan yang tidak difahami.
“Kalau macam ini, setiap hari ada satu makna perkataan daripada DBP,” seloroh salah seorang pengguna. KOSMO! ONLINE


4 kenderaan rosak dihempap pokok tumbang
Oleh AZMI NORDIN

27 November 2022, 6:27 pm
AMPANG – Empat kenderaan rosak dihempap pokok tumbang ekoran hujan lebat dan angin kuat di dua lokasi berasingan di Pandan Jaya di sini, petang tadi.
Pengarah Bomba Selangor, Norazam Khamis berkata, kejadian pertama diterima pukul 3.38 petang membabitkan pokok tumbang menghempap dua kenderaan iaitu Proton Waja dan Nissan Vanette di pangsapuri Pandan Jaya, Jalan Persiaran Pandan 9.
Katanya , laporan kedua pula diterima membabitkan dua motosikal jenis Yamaha NMAX dan Honda Wave dihempap pokok tumbang sekitar pukul 3.23 petang di Jalan Pandan 2/3.
“Anggota dari Balai Bomba dan Penyelamat (BBP) Pandan telah bergegas ke lokasi kejadian dan pokok tumbang berkenaan berjaya dialihkan.
“Tiada mangsa terlibat dalam kedua-dua kejadian tersebut,” katanya dalam kenyataan hari ini. -KOSMO! ONLINE


Piala Malaysia: JDT kini fokus aksi bertemu Borussia Dortmund
Oleh MUHAMAD ARDIE PUTRA SUHAIMI

27 November 2022, 4:12 pm
PASUKAN Johor Darul Ta’zim (JDT) tidak mahu meraikan kejayaan menjulang trofi Piala Malaysia terlalu lama dengan memberikan fokus untuk mengharungi aksi persahabatan menentang kelab gergasi Bundesliga, Borussia Dortmund di Stadium Sultan Ibrahim, Iskandar Puteri esok.
Pengendali JDT, Hector Bidoglio mengakui pertemuan menentang Dortmund adalah detik bersejarah skuad Harimau Selatan itu selain membanggakan bagi sukan bola sepak di tanah air secara keseluruhan.
“Fokus kami sekarang adalah untuk mengharungi perlawanan menentang Dortmund pada Isnin nanti (malam esok). Aksi persahabatan ini adalah Dortmund cukup penting untuk JDT dan bola sepak Malaysia.
“Bukan mudah untuk menentang salah satu kelab terbesar di dunia dan kami berasa bangga dapat bermain dengan Dortmund.
“Walaupun sukar untuk kami jalani pemulihan dalam tempoh kurang dua hari, namun saya jamin pemain akan berikan yang terbaik nanti,” katanya selepas tamat aksi final Piala Malaysia malam tadi.
Pada perlawanan di Stadium Nasional Bukit Jalil itu, skuad JDT pamerkan kebangkitan untuk meraih kemenangan hasil ledakan Bergson Da Silva dan Fernando Forestieri sekali gus menewaskan Selangor FC dengan keputusan 2-1.

Keputusan tersebut menyaksikan JDT ‘sapu bersih’ semua kejuaraan domestik Liga Malaysia (Liga M) musim ini selepas terlebih dahulu menjulang Piala Sumbangsih, Piala FA dan Liga Super.
Sebagai rekod, ini adalah kali kedua JDT bertemu dengan Dortmund selepas kali terakhir melakukannya pada 2015 dengan kekalahan 1-6 pada aksi di Stadium Tan Sri Dato’ Hj. Hassan Yunos, Larkin. – KOSMO! ONLINE


Amaran hujan lebat, ribut petir hampir di seluruh negara petang ini
Oleh KOSMO!

27 November 2022, 4:13 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 12 negeri sehingga pukul 5 petang ini.
MetMalaysia berkata, di bahagian Utara, seluruh Pulau Pinang dan Kedah (Padang Terap, Pendang, Kuala Muda, Sik, Baling, Kulim dan Bandar Baharu) akan berdepan dengan cuaca buruk ini.
“Di Perak, kawasan yang dijangka ribut petir dan hujan lebat adalah Kerian, Larut, Matang Dan Selama, Hulu Perak, Kuala Kangsar, Manjung, Kinta, Perak Tengah dan Kampar.
“Situasi yang sama turut diramal di Pantai Timur melibatkan negeri Kelantan (Jeli, Kuala Krai dan Gua Musang), Terengganu (Besut, Setiu, Hulu Terengganu, Dungun dan Kemaman) dan Pahang (Tanah Tinggi Cameron, Raub, Bentong, Kuantan, Bera, Pekan dan Rompin,” ujarnya menerusi kenyataan di laman sesawangnya.
Sementara itu di Selangor, MetMalaysia meramalkan ribut petir bagi kawasan Klang, Petaling, Kuala Langat, Hulu Langat dan Sepang diikuti dengan Wilayah Persekutuan dan Putrajaya.
Tambahnya lagi, seluruh Negeri Sembilan dan Melaka juga dijangka mengalami cuaca buruk itu diikuti dengan Johor (Tangkak, Segamat, Muar, Batu Pahat, Kluang, Mersing dan Kota Tinggi).

“Kawasan di Sarawak yang diramal mengalami hujan lebat dan ribut petir adalah Kuching, Serian (Serian), Samarahan (Samarahan dan Asajaya), Betong (Saratok dan Kabong), Sarikei (Sarikei dan Meradong), Sibu (Sibu), Mukah, Bintulu (Tatau dan Bintulu), Miri (Subis, Miri dan Marudi) dan Limbang (Lawas).
“Di Sabah, amaran ribut petir dikeluarkan buat kawasan-kawasan Pedalaman (Sipitang dan Beaufort), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat,” kata MetMalaysia. – KOSMO! ONLINE


Kurang 24 jam, lelaki samun warga asing ditahan
Oleh AZMI NORDIN

27 November 2022, 4:29 pm
KAJANG – Tindakan lelaki menyamun warga asing terbongkar apabila berjaya ditahan selepas merompak RM500 dari seorang mangsa di premis kedai mencuci kereta, Impian Murni, Taman Saujana, di sini, semalam.
Ketua Polis Daerah Kajang, Asisten Komisioner Mohd. Zaid Hassan berkata, kejadian yang berlaku sekitar pukul 7.15 petang itu juga tular di media sosial melibat suspek lelaki tempatan.
Katanya, suspek menggunakan motosikal jenis Yamaha LC semasa merompak seorang lelaki dan wanita warga asing di lokasi kejadian.
“Dalam kejadian itu, suspek telah melarikan wang tunai sebanyak RM500 yang disamun daripada mangsa namun tidak sebarang kecederaan direkodkan.
“Ekoran kejadian itu, pihak Cawangan (D9), Bahagian Siasatan Jenayah Ibu Pejabat Polis (IPD) Kajang telah berjaya menahan lelaki berusia 21 tahun di kawasan Taman Kantai Permai, di sini, malam tadi,” katanya dalam kenyataan hari ini.
Tambah beliau, hasil pemeriksaan mendapati suspek mempunyai dua rekod jenayah lampau serta disahkan positif methamphetamine.

Susulan itu, soal siasat suspek juga membawa kepada pengakuan dirinya terlibat dalam kes yang disiasat.
Menurut Mohd. Zaid, siasatan setakat ini mendapati suspek tidak menyamar sebagai polis dan bergerak sendiri.
“Antara barangan yang dirampas adalah sebuah motosikal serta pakaian yang digunakan semasa kejadian.
“Kes disiasat dibawah Seksyen 392 Kanun Keseksaan dan suspek direman empat hari sehingga Rabu depan,” katanya. -KOSMO! ONLINE.


Warga Myanmar kendali bot nelayan tempatan ditahan
Oleh SAFINA RAMLI

27 November 2022, 3:54 pm
GEORGE TOWN – Enam pendatang asing tanpa izin (PATI) warga Myanmar yang mengendalikan bot nelayan tempatan ditahan Maritim Malaysia (APMM) Pulau Pinang di sekitar kawasan perairan Pulau Kendi, di sini semalam.
Pengarah Maritim negeri, Kepten Maritim Abd. Razak Mohamed berkata, kapal ronda Maritim Malaysia telah mengesan sebuah bot nelayan kelac C sedang bergerak di kedudukan 114 kilometer barat daya Pulau Kendi ketika dalam perjalanan melaksanakan rondaan Op Tanjung kira-kira pukul 12 tengahari semalam.
“Hasil pemeriksaan mendapati bot yang berpangkalan di Hutan Melintang, Perak dikendalikan enam kru warga Myanmar termasuk tekong berumur 21 hingga 32 tahun.
“Mereka disyaki telah melakukan kesalahan di bawah Akta Perikanan 1985 dan Akta Imigresen 1959/63 iaitu tiada permit menggajikan warga asing daripada Ketua Pengarah Perikanan Malaysia serta tidak memiliki sebarang dokumen perjalanan diri yang sah,” katanya dalam kenyataan di sini hari ini.
Menurutnya, bot serta kesemua kru warga asing itu ditahan termasuk hasil laut anggaran 500 kilogram dibawa di Jeti Polis Marin Batu Uban untuk diserahkan kepada Pegawai Penyiasat Maritim Malaysia untuk siasatan lanjut.
“Maritim Malaysia menegaskan kepada semua terutama komuniti nelayan termasuk pemilik bot agar mematuhi peraturan yang telah ditetapkan dan tidak akan berkompromi dengan mereka yang sengaja melanggar undang-undang Persekutuan yang sedia ada.

“Sebarang aduan salah laku jenayah maritim atau sebarang kecemasan di laut segera hubungi talian hotline Pusat Operasi Maritim Negeri Pulau Pinang ditalian 04-2626146 atau talian kecemasan MERS 999,” jelasnya. – KOSMO! ONLINE.


Lelaki Bangladesh dicekup tular pasang Jalur Gemilang terbalik
Oleh ISKANDAR SHAH MOHAMED

27 November 2022, 4:01 pm
KLANG – Sikap biadap seorang lelaki warga Bangladesh yang terus berdegil menurunkan Jalur Gemilang yang dipasangnya terbalik di sebuah pangsapuri di daerah ini, memakan diri apabila dicekup polis semalam.
Suspek berusia lingkungan 30-an itu ditahan hasil laporan penduduk mengenai isu tular berkenaan, kira-kira pukul 12.40 tengah hari.
Ketua Polis Daerah Klang Utara, Asisten Komisioner S. Vijaya Rao berkata, laporan itu melibatkan seorang penghuni yang bertindak memasang bendera secara terbalik di luar kediamannya.
“Pengerusi komuniti penduduk cuba menasihati namun individu itu melawan dan melakukan provokasi enggan membetulkan bendera tersebut.
“Justeru, satu laporan polis dibuat pengerusi itu bagi tindakan lanjut,” katanya dalam kenyataan hari ini.
Jelas beliau, hasil maklumat membawa kepada penahanan suspek yang juga operator pengeluaran sebuah kilang di daerah ini.

“Lelaki Bangladesh itu direman selama tiga hari bagi membantu siasatan.
“Kes disiasat mengikut Seksyen 504 Kanun Keseksaan, Seksyen 14 Akta Kesalahan Kecil 1955 dan Seksyen 233 Akta Komunikasi dan Multimedia 1998,” ujarnya.
Tegas Vijaya Rao, tindakan akan diambil terhadap mana-mana pihak yang tidak menghormati kedaulatan dan keamanan negara ini. -KOSMO! ONLINE.


Lelaki berusia 50-an ditemui lemas
Oleh ISKANDAR SHAH MOHAMED

27 November 2022, 5:35 pm
KLANG – Seorang lelaki berusia lingkungan 50-an ditemui lemas di kawasan sungai berdekatan Flat Permai Indah, Pandamaran Jaya di sini, hari ini.
Mangsa lelaki itu ditemui bomba kira-kira satu kilometer daripada lokasi kehilangannya pada pukul 10.30 pagi.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan pada pukul 10.34 pagi.
Katanya, sepasukan 10 anggota termasuk pegawai dan jentera dari Balai Bomba dan Penyelamat (BBP) Pelabuhan Klang dikerah dalam operasi berkenaan.
“Berdasarkan maklumat saksi, lelaki itu dilihat terkapai-kapai di sungai berkenaan sebelum hilang daripada pandangan.
“Anggota bomba kemudian bertindak menyusuri sungai itu bersama Pasukan Penyelamatan Di Air (PPDA),” katanya ketika dihubungi hari ini.

Jelas Norazam, hasil penyelaman anggota PPDA berjaya menemui mangsa dan membawa ke darat.
“Proses pengesahan kematian kemudian dilakukan pasukan perubatan yang tiba di lokasi kejadian.
“Tiada dokumen pengenalan diri ditemui pada mangsa dan mayatnya diserahkan kepada polis untuk tindakan lanjut,” ujarnya. – KOSMO! ONLINE


GRS belum serah nama calon Kabinet – Hajiji
Oleh MOHD. HUSNI MOHD. NOOR

27 November 2022, 5:49 pm
PUTRAJAYA – Gabungan Rakyat Sabah (GRS) belum menyerahkan nama Ahli Parlimen mereka untuk mengisi Kabinet kerajaan perpaduan pimpinan Perdana Menteri, Datuk Seri Anwar Ibrahim.
Perkara itu disahkan Pengerusi GRS, Datuk Seri Hajiji Noor ketika ditemui pemberita sejurus mengadakan pertemuan dengan Perdana Menteri di Pejabat Perdana Menteri, Bangunan Perdana Putra, petang tadi.
Menerusi pertemuan yang berlangsung selama 45 minit itu, Hajiji berkata, pertemuan hari ini adalah bagi menyatakan sokongan Kerajaan Negeri Sabah dan GRS kepada Perdana Menteri.
Beliau yang juga Ketua Menteri Sabah berkata, pihaknya tidak berbincang mengenai agihan jawatan menteri sebaliknya hanya menyatakan sokongan.
“Pada pertemuan tadi, kita tidak menghantar apa-apa nama untuk dicadangkan sebagai menteri dan timbalan menteri.
“Ketika pertemuan itu, beliau (Anwar) mengalu-alukan dan amat menghargai sokongan diberikan kerajaan negeri dan GRS kepadanya.

“Saya berterima kasih kerana berpeluang berjumpa dengan Perdana Menteri hari ini,” katanya.
Ditanya sama ada kunjungannya hari ini ada membawa apa-apa tuntutan dari Sabah, Hajiji berkata, buat masa ini, tiada apa-apa.
“Saya ingat sekarang ini bukan masanya. Kita sokong dulu,” katanya.
Pada Pilihan Raya Umum Ke-15 (PRU15) lalu, GRS memenangi enam kerusi Parlimen di Sabah, manakala rakan kerjasamanya di negeri ini, Barisan Nasional (BN) Sabah memenangi tujuh kerusi. – KOSMO! ONLINE


Ramai lagi heroin lebih bagus – Fezrul Khan
Oleh KOSMO!

27 November 2022, 5:48 pm
PETALING JAYA – “Minah ini nak perhatian. Nak tunjuk yang dia bagus?”
Itu kata pelakon Fezrul Khan berhubung dakwaan sengaja mencekik leher aktres Reen Rahim dengan kuat ketika mereka sama-sama menjayakan penggambaran sebuah babak dalam filem Batu Syaitan.
Biarpun sudah dimaafkan atas perbuatan yang dilakukan, Fezrul seolah-olah masih tidak berpuas hati apabila ditengking dengan kuat pelakon wanita itu sebaik sahaja selesai rakaman babak berkenaan.
Menerusi hantaran yang dimuat naik Fezrul dalam InstaStorynya, pelakon berusia 40 tahun itu mengakui, jika benar dia melakukan kesalahan, perkara tersebut boleh diselesaikan dengan cara baik ketika di set penggambaran.
“Kalau sakit kita oleh ‘cut’. Saya banyak kali ‘kemalangan’ ketika berlakon. Boleh cakap elok-elok. Bukannya menjerit.
“Nak tunjuk yang dia bagus? Dia ingat saya tak ada latihan untuk selamatkan orang? Kru pengsan di set penggambaran pun saya pernah selamatkan,” kata Fezrul.

Disebabkan terlalu geram, Fezrul telah meminta agar Reen menari sahaja dalam TikTok berbanding menjadi pelakon jika tidak boleh menerima kesakitan.
“Suruh dia menari dalam TikTok, tak payah perlakon. Kalau sakit sikit menjerit. Banyak lagi heroin lagi bagus daripada dia dan tahu nak hormat orang lain.
“Ramai nasihatkan saya tak payah layan ‘minah’ ini. Respek itu penting dalam apa jua kerja berpasukan dalam produksi,” tulisnya.
Terdahulu, Reen meluahkan kekesalan kerana berasakan babak dicekik Fezrul ketika semasa penggambaran filem Batu Syaitan agak keterlaluan dan menyakitkan fizikalnya.
Disebabkan lakonan sedemikian, Reen secara tidak sengaja telah meninggikan suara sebaik sahaja babak dicekik itu selesai, sekali gus menyebabkan berlakunya perselisihan faham antara mereka.
Enggan memperbesarkan isu, Reen ketika ditemui Kosmo! Online baru-baru ini memberitahu dia sudah pun memaafkan Fezrul dan menganggap perkara tersebut sudah selesai.
Bagaimanapun Reen berasa sedikit ralat apabila Fezrul tidak mengakui kesilapan, sebaliknya menganggap kejadian cekik leher tersebut sebagai satu daripada proses rakaman. – KOSMO! ONLINE


Wan Rosdy MB kerajaan BN-PH Pahang
Oleh NORHAFIZAN ZULKIFLI

27 November 2022, 5:42 pm
KUANTAN : Pengerusi Barisan Nasional (BN) Pahang, Datuk Seri Wan Rosdy Wan Ismail akan mengangkat sumpah sebagai Menteri Besar Pahang esok.
Pemangku Raja Pahang Tengku Mahkota Tengku Hassanal Ibrahim Alam Shah Al-Sultan Abdullah Ri’ayatuddin Al-MustafaBillah Shah telah memperkenankan pembentukan kerajaan negeri Pahang melalui kerjasama BN dan Pakatan Harapan (PH).
Pengelola Bijaya DiRaja Sultan Pahang, Datuk Ahmad Khirrizal Ab. Rahman berkata, Tengku Hassanal juga telah berkenan menerima mengadap dan mendengar cadangan, usul serta hasrat pimpinan parti-parti politik yang terlibat susulan keputusan Pilihan Raya Umum Ke-15 (PRU15) Dewan Undangan Negeri (DUN) Pahang.
“Berdasarkan kuasa yang diperuntukkan kepada Raja Pemerintah sebagaimana yang dinyatakan dalam Bahagian I, Perkara 3 (1) Undang-Undang Tubuh Kerajaan Pahang, Tengku Hassanal juga telah telah berkenan untuk melantik Wan Rosdy sebagai Menteri Besar Pahang,”katanya dalam satu kenyataan di sini hari ini.
Menurutnya majlis pengurniaan Surat Cara Pelantikan dan mengangkat sumpah jawatan Menteri Besar Pahang akan diadakan pada pukul 11 esok di Balairung Seri, Istana Abu Bakar, Pekan.
Pada PRU15 lalu, Perikatan Nasional (PN) menang 17 kerusi DUN, manakala BN 16 kerusi dan PH lapan kerusi. – KOSMO! ONLINE


Safawi, Syifa Melvin nikah esok?
Oleh MOHD. HAIKAL ISA

27 November 2022, 3:30 pm
PETALING JAYA – “Tak payahlah dihebohkan lagi tentang hal ini (perkahwinan dengan Safawi). Saya minta sangat-sangat.”
Itu kata pelakon jelita, Syifa Melvin menjawab desas-desus berterbangan mendakwa perkahwinannya dengan kekasih yang juga pemain bola sepak Johor Darul Ta’zim (JDT), Safawi Rasid bakal berlangsung 3 Disember ini.
Pemilik nama lengkap, Nur Syifa Athirah Amirol Melvin itu juga masih dengan pendirian tidak mahu mengiyakan mahupun menidakkan perihal terbabit namun mengharapkan doa yang baik-baik daripada orang ramai.
“Kalau betul dah sampai waktunya nanti, anda semua akan tahu. Saya cuma mohon doa yang baik-baik daripada semua agar perhubungan ini mendapat reda Allah SWT,” katanya ketika dihubungi Kosmo! Online sebentar tadi.
Terdahulu, ura-ura pekahwinan Syifa yang juga adik ipar pelakon Shaheizy Sam dengan Safawi melangsungkan perkahwinan sekitar awal Disember depan bertiup kencang. Perkara tersebut menjadi buah mulut selepas dikantoikan peminat menerusi rakaman video penyokong JDT menyanyikan lagu selamat pengantin baharu kepada Safawi.
Sekumpulan peminat menyanyikan lagu tersebut beramai-ramai ketika menyaksikan perlawanan kelab gergasi berkenaan menentang Sabah FC di Stadium Sultan Ibrahim, Iskandar Puteri, Johor pada Ahad lalu.
KAD undangan perkahwinan Syifa Melvin dan pemain bola JDT, Safawi Rasid yang tular dalam media sosial.
Bayangan perkahwinan pasangan itu diperkuatkan lagi dengan penularan kad undangan perkahwinan bertarikh 3 Disember 2022 dikatakan milik Syifa dan Safawi yang diterima Kosmo! menerusi aplikasi WhatsApp.

Terdapat juga khabar angin mengatakan majlis pernikahan mereka (belah perempuan) akan diadakan esok (28 November) namun lokasi pernikahan terus menjadi tanda tanya ramai.
Sementara itu, Safawi menerusi TikTok juga tidak mengiyakan sama ada benar dirinya akan bernikah sebaliknya meminta orang ramai tidak mencampuri hal peribadinya.
“Kalian pasal kahwin, jangan tahulah. Bila saya nak kahwin dengan siapa apa semua.
“Ada rezeki, jodoh. Saya akan kahwin. Kalian jangan risau, nanti sahaja nanti,” katanya menerusi muat naik video TikTok.
Sebelum ini, Syifa, 28, enggan mengesahkan perkara tersebut meskipun kad undangan perkahwinannya dengan Safawi sudah tersebar dalam media sosial. – KOSMO! ONLINE


Pokok kiambang kecil disangka rumput
Oleh TUAN NURHIDAYAH TUAN AB.GHANI

27 November 2022, 2:32 pm
PETALING JAYA – Hampir seminggu kawasan rumah dilanda banjir termenung, laman rumah menghijau dengan pokok kiambang kecil curi tumpuan warga TikTok.
Video yang dikongsikan oleh pemilik akaun Tiktok @kaksuzieee telah mendapat tontonan sebanyak 185,000 setakat ini.
“Dah seminggu rumah kami menjadi pulau jadian, dah seperti padang golf tapi bukan.
“Redha dengan segala ketentuan Allah. Kenyataannya banjir termenung,” katanya melalui kapsyen video yang dikongsikan.
Rata-rata warga TikTok tertarik dengan pokok kiambang kecil yang menghiasi permukaan air di laman rumahnya dan menyangka itu adalah rumput karpet kerana terletak elok dan cantik dipandang.
“Cantik pula kejadian dia, ingatkan rumput karpet,” komen @shaa.

“Saya baru nak puji rajinnya tuan rumah jaga kawasan rumah, rumput rapi,” ujar @IkaMocha.
“Ingatkan rumput. Redha ujian Allah dan jaga keselamatan,” pesan @onemi.
Pada masa sama, ramai juga menasihati tuan rumah agar berhati-hati dan mereka turut mendoakan urusannya dipermudah. -KOSMO! ONLINE.


Polis Thai berkas 14 penggodam laman web kerajaan
Oleh KOSMO!

27 November 2022, 2:00 pm
BANGKOK – Polis Diraja Thailand (RTP) menahan 14 individu kerana menggodam 115 laman web kerajaan dan menerbitkan iklan-iklan judi dalam talian, lapor laman berita Thaiger kelmarin.
Bahagian Penindasan Jenayah Teknologi (TCSD) RTP pada bulan lepas mendapati bahawa berpuluh-puluh laman web kerajaan telah diganggu oleh iklan laman judi haram.
Lebih 50 portal judi haram dikesan di 115 laman web kerajaan. Kebanyakan iklan itu mengajak pengguna untuk berjudi dalam slot baccarat (judi kad), pertaruhan bola sepak dan loteri haram.
Polis telah menyerbu pejabat yang menjadi lokasi kegiatan penggodaman itu yang terletak di Jalan Bang Khun Thian-Chai Thalee di Bangkok. Suspek mengaku mengakses laman web kerajaan secara haram untuk menyiarkan iklan perjudian.
Dalam serbuan tersebut, polis merampas 12 komputer dan 10 telefon bimbit yang digunakan oleh penggodam-penggodam untuk mencipta iklan dan mendapatkan akses haram ke laman web kerajaan.
TCSD melaporkan bahawa laman web kerajaan menjadi sasaran kerana ia dipercayai oleh ramai pengguna di enjin-enjin carian terutamanya Google. Justeru, sasaran pelanggan akan mudah dicapai terutamanya dalam kalangan kanak-kanak dan remaja.

Di bawah Akta Perjudian, tindakan mempromosikan perkhidmatan perjudian atau mengajak sesiapa sahaja untuk menyertai judi akan membawa kepada hukuman penjara sehingga dua tahun, denda 20,000 baht (RM2,510) atau kedua-duanya sekali. – Agensi


Mangsa kes belasah maut, 6 lelaki Myanmar didakwa membunuh
Oleh DIYANATUL ATIQAH ZAKARYA

27 November 2022, 2:43 pm
MELAKA – Seorang bapa enam anak yang dibelasah enam lelaki warga Myanmar pada bulan lalu dilaporkan meninggal dunia ketika mendapatkan rawatan di Unit Rawatan Rapi (ICU) Hospital Melaka, di sini petang semalam.
Mangsa, E. Murali Kuppusami, 50, menghembuskan nafas terakhir pukul 5.57 petang di hadapan keluarganya selepas dimasukkan ke hospital sejak 31 Oktober lalu.
Ketua Polis Melaka, Datuk Zainol Samah ketika dihubungi mengesahkan kematian mangsa dan siasatan ke atas kesemua suspek yang ditahan sebelum ini akan dipinda mengikut Seksyen 302 Kanun Keseksaan kerana membunuh.
“Mangsa sebelum ini mengalami kecederaan parah dan koma, namun disahkan meninggal dunia ketika sedang menerima rawatan di ICU Hospital Melaka pukul 6.57 petang semalam.
“Susulan itu, kita akan rujuk pejabat Timbalan Pendakwa Raya untuk cadangan meminda kes daripada Seksyen 326 Kanun Keseksaan kerana mencederakan kepada Seksyen 302 kerana membunuh,” katanya.
Kosmo! kelmarin melaporkan enam lelaki warga Myanmar berdepan hukuman penjara 40 tahun selepas dihadapkan ke Mahkamah Sesyen Melaka atas dua pertuduhan membelasah dua beranak warga tempatan sehingga salah seorang daripadanya koma, bulan lalu.

Bagaimanapun tiada pengakuan direkodkan daripada tertuduh, Kyaw Swar Tun, 21; Nyt Lin Paing, 22; Zin Min Htet, 23; Win Zaw, 30; Aung Myint Thein, 31, dan Mya Boe, 33, susulan kesemua mereka tidak memahami Bahasa Melayu.
Berdasarkan kertas pertuduhan pertama dan kedua, tertuduh secara bersama-sama telah menyebabkan kecederaan parah ke atas M.K Daniel, 19, dan bapa mangsa, E. Murali Kuppusami, 50, dengan menggunakan objek kayu iaitu alat yang mungkin menyebabkan kematian.
Perbuatan itu dilakukan kira-kira pukul 10.40 malam di Pangsapuri Taman Tasek Utama dalam Daerah Melaka Tengah, pada 31 Oktober 2022.
Difahamkan dua beranak itu telah dibelasah teruk selepas menegur tertuduh agar tidak membuat bising di pangsapuri berkenaan.
Mahkamah kemudian menetapkan sebutan semula kes pada 21 Disember ini bagi mendapatkan jurubahasa Myanmar dan tiada jaminan ditawarkan. – KOSMO! ONLINE.


Piala Dunia: England masih punya kualiti
Oleh KOSMO!

27 November 2022, 2:00 pm
DOHA – Pengendali England, Gareth Southgate enggan mengkritik prestasi barisan pemain sebaliknya memuji karakter berbeza yang ditampilkan ketika seri 0-0 dengan Amerika Syarikat (AS) pada aksi kedua Kumpulan B saingan Piala Dunia 2022 di Qatar awal pagi semalam.
Menurut Southgate, apa yang dipamerkan oleh pasukan sedikit berbeza ketika membelasah Iran 6-2 pada aksi pembukaan awal minggu ini, tetapi ia tidak menjadi masalah memandangkan peluang untuk pasukan layak ke pusingan 16 terbaik masih terbuka.
“Saya faham dengan kritikan bahawa jentera serangan kami agak tumpul pada perlawanan kali ini, tetapi harus diingat kami menentang pasukan AS yang memiliki kualiti cukup bagus khususnya di benteng pertahanan.
“Bukan mudah untuk teruskan momentum seperti perlawanan pertama khususnya dalam kempen Piala Dunia dan saya tidak terkejut pemain menunjukkan karakter berbeza untuk aksi kali ini dalam usaha meraih satu mata berharga.
“Cuma, saya harap sebarang kesilapan atau kelemahan dapat segera diperbaiki pada perlawanan terakhir menentang Wales nanti selain menyeru agar pemain dapat melupakan kekalahan ini,” kata Southgate.
Sementara itu, tonggak pertahanan The Three Lions, Kieran Trippier mengakui barisan pemain beraksi di bawah tahap sebenar, tetapi ia adalah perkara normal kerana Argentina dan Jerman turut mengalami kekalahan sebelum ini.

“AS adalah pasukan yang bagus dan saya tidak anggap keputusan seri ini sebagai satu ‘dosa’ besar. Kami tidak pernah memandang rendah dengan mana-mana pasukan terutama AS yang membuktikan kenapa mereka dalam kelompok 20 ranking negara terbaik dunia,” katanya. – AGENSI


Lantikan menteri bukan sebagai ganjaran – Anwar
Oleh EDDY AQMAL MOHAMED HAMIDI

27 November 2022, 2:36 pm
PUTRAJAYA – Perdana Menteri, Datuk Seri Anwar Ibrahim menegaskan bahawa beliau tidak mahu sebarang lantikan yang dibuat dalam barisan Kabinetnya kelak dilihat sebagai memberi ‘ganjaran’ kepada ahli politik.
Anwar berkata, beliau juga akan meneruskan dengan keputusan untuk mengurangkan saiz kabinet kerana tidak mahu berterusan dengan lantikan besar-besaran seperti ketika di bawah kepimpinan kerajaan terdahulu.
“Saya tidak mahu meneruskan dengan lantikan besar-besaran ini yang melantik sebagai ganjaran sehingga akhirnya ada 70 menteri dengan penasihat khas dan sebagainya.
“Kita boleh pertimbangkan seorang dua di mana yang betul-betul memerlukan tetapi kita tidak mahu ia dilihat sebagai pantikan ganjaran kepada ahli politik yang memberi sokongan,” tegas beliau.
Beliau berkata demikian ketika bercakap pada sidang akhbar selepas mempengerusikan Mesyuarat Khas Majlis Tindakan Sara Hidup Negara 2022 di sini hari ini.
Menurut Anwar, beliau mahu disokong berdasarkan polisi yang dibawa dan komitmen terhadap kerajaan yang lebih baik, anti rasuah dan pembangunan ekonomi.

Bagaimanapun beliau turut bersetuju bahawa untuk sesebuah negara berfungsi dengan baik selepas pelantikan Perdana Menteri, barisan kabinet juga perlu dilantik agar negara dapat bergerak ke hadapan. – KOSMO! ONLINE


Tak rasa cantik tapi ‘jantan’, Ahirine dicemuh pelakon ‘kayu’
Oleh MOHD. HAIKAL ISA

27 November 2022, 1:54 pm
PETALING JAYA – “Saya terima semua kecaman dengan hati yang terbuka dan berusaha meningkatkan kualiti lakonan.”
Demikian kata-kata pelakon baharu, Ahirine menjawab tentang kualiti lakonannya yang disifatkan kaku atau kayu dalam filem terbaharu, Remp-It 2.
Ahirine atau nama sebenarnya, Ahirine Ahirudin menjelaskan, demi memantapkan lakonan, dia sedia menjalani kelas atau latihan intensif selama setahun.
“Saya memang sangat baharu dalam bidang lakonan. Sebelum ini atas motor sahaja pakai helmet tapi saya akan ambil maklum balas daripada semua orang. Negatif atau positif, saya akan tingkatkan lakonan dengan sertai banyak kelas (lakonan).
“Disember ini saya sertai kelas lakonan. Saya ambil (kelas lakonan) yang setahun punya. Ada beberapa opsyen tetapi sekarang saya dah daftar bawah Revolution Stage (RS). Pada masa sama, akan cari yang lain juga untuk teater dan lakonan juga,” katanya kepada Kosmo! Online.
Ditemui usai tayangan perdana filem Remp-It 2 arahan Farid Kamil baru-baru ini, Ahirine ketika ditebak pertanyaan hanya bersandarkan rupa paras yang cantik dan berstatus anak kepada orang kenamaan iaitu Datuk Ahirudin Attan yang juga dikenali sebagai blogger ‘Rocky’s Bru’, Ahirie mempunyai jawapan tersendiri terhadap persoalan yang diajukan tersebut.

“Bagi saya, sebenarnya saya tak rasa pun yang saya ini cantik sebab itu macam kadang-kadang saya rasa, saya terlalu ‘jantan’.
“Jadi, saya tak rasa disebabkan saya ini cantik, saya mudah dapat itu ini semua. Tapi, saya berterima kasih kepada mereka yang rasa cantik,” ujarnya yang mengisi kekosongan ditinggalkan oleh pelakon hebat Nabila Huda melakonkan karakter Roy dalam Remp-It 2 secara kebetulan.
Sebelum Remp-It 2, Ahirine pernah muncul dengan beberapa filem lain seperti Gol & Gincu Vol.2 dan Gadis Jolobu The Movie juga mendapat kecaman hebat daripada netizen yang rata-rata menyifatkan lakonannya ‘kayu’. – KOSMO! ONLINE


Lelaki maut motosikal rempuh belakang lori tunda
Oleh ABDUL RASHID ABDUL RAHMAN

27 November 2022, 1:52 pm
BENTONG – Seorang lelaki maut selepas motosikal ditunggangnya merempuh belakang sebuah lori tunda di Kilometer 76.2 Lebuh Raya Kuala Lumpur-Karak (KLK) di sini semalam.
Ketua Polis Daerah Bentong, Superintendan Zaiham Mohd. Kahar berkata, kejadian kira-kira pukul 4.50 petang itu berlaku ketika mangsa, Samad Cham,48, dalam perjalanan menunggang motosikal dari arah Bentong ke Temerloh.
“Apabila sampai di tempat kejadian motosikal ditunggang mangsa telah melanggar bahagian belakang sebelah kanan sebuah lori tunda.
“Akibat kejadian penunggang motosikal mengalami kecederaan parah di bahagian kepala dan meninggal dunia di tempat kejadian,”katanya di sini hari ini.
Menurut Zaiham mayat mangsa dihantar ke Hospital Bentong untuk bedah siasat dan siasatan dilakukan mengikut Seksyen 41 (1) Akta Pengangkutan Jalan (APJ) 1987.
Katanya, berdasarkan siasatan awal mendapati lori tunda berkenaan berhenti di tepi jalan sebelum dirempuh motosikal berkenaan 30 minit kemudian.

“Pihak polis memohon kerjasama mana-mana pihak yang melihat kejadian untuk tampil bagi membantu siasatan dan polis menasihatkan semua pengguna jalan raya mematuhi undang-undang dan peraturan ditetapkan,”ujarnya. – KOSMO! ONLINE.


Hampir pengsan dicekik, Reen Rahim maafkan Fezrul Khan
Oleh MOHAMMAD SHAHEMY AZMI

27 November 2022, 2:21 pm
PETALING JAYA – Pelakon Reen Rahim enggan lagi memperbesar-besarkan isu dicekik aktor Fezrul Khan ketika menjayakan satu babak lakonan dalam penggambaran filem Batu Syaitan apabila sudah pun memaafkan pelakon lelaki itu.
Reen atau nama lengkapnya Noreen Ashikin Abdul Rahim, 34, ketika ditemui Kosmo! Online baru-baru ini berkata, peristiwa yang berlaku itu sudah dianggap selesai walaupun mengakui sedikit ralat apabila Fezrul tidak mengakui kesilapan tersebut dan menganggap kejadian tersebut sebagai daripada proses penggambaran.
“Saya sangat profesional. Apa yang berlaku (dicekik) sebenarnya perkara kecil sahaja. Selepas habis sahaja insiden itu, tak sampai 10 minit saya kembali okey.
“Saya ada mesej dia secara peribadi dan tunjuk video sebagai bukti bahawa saya benar-benar sakit. Saya bukannya mahu bersikap kurang ajar. Namun dia tidak mengaku salah dan mengatakan bahawa perkara itu tidak benar-benar berlaku,” katanya.
Reen dalam pada itu turut mengakui salah sendiri apabila secara tidak sengaja telah meninggikan suaranya kepada Fezrul selepas selesai menjalani babak dicekik itu.
“Memang saya hampir pengsan ketika dicekik. Selesai sahaja babak itu, saya terus menjerit kepadanya dan terkeluarlah perangai ‘rumah’ macam bergaduh dengan adik beradik.

“Selepas saya bertenang dan mahu kembali ke set penggambaran, saya ingin meminta maaf, tetapi pada ketika itu saya lihat dia tengah marah,” jelasnya.
Ketika disoal tentang kerjasamanya dengan Fezrul pada masa akan datang, Reen cuba bersikap profesional dan tidak mempunyai masalah untuk sama-sama berlakon dengannya.
“Saya okey dan dah maafkan tentang perkara itu. Tengok muka dia pun saya boleh. Saya boleh lupakan insiden itu.
“Tapi, kalau dia sudah tidak mahu berlakon dengan saya lagi, apa yang boleh saya buat? Kalau nak mempromosikan filem itu bersama-sama pun saya sememangnya tak ada masalah,” katanya ketika ditemui ketika majlis pratonton filem Daddyku Gangster baru-baru ini.
Terdahulu, Reen meluahkan rasa kesal kerana mendakwa dicekik oleh Fezrul ketika menjalani penggambaran filem Batu Syaitan.  Disebabkan insiden berkenaan, Reen secara tidak sengaja telah meninggikan suara ssehingga menyebabkan berlakunya perselisihan faham antara mereka.
Kekecohan mula disedari umum apabila Fezrul dilihat memuat naim status berbaur sindiran dan kisah dari set penggambaran tersebut mula diperkatakan netizen sehingga mendapat reaksi pelakon Iqram Dinzly yang sebelum  ini pernah terjebak situasi serupa bersama Mona Allen tetapi sekadar gimik. – KOSMO! ONLINE


Dua minggu untuk mencerakin isu subsidi – Anwar
Oleh EDDY AQMAL MOHAMED HAMIDI

27 November 2022, 1:58 pm
PUTRAJAYA – Perdana Menteri, Datuk Seri Anwar Ibrahim memberikan tempoh dua minggu kepada pihak berkaitan untuk mencerakin dan menelusuri seluruh implikasi berkaitan pemberian subsidi agar ia lebih bersasar dan sampai kepada golongan yang layak.
Anwar berkata, tempoh dua minggu tersebut juga diberi untuk berbincang dengan sektor swasta juga pelabur agar mereka faham fungsi dan tujuan subsidi diberikan iaitu bagi meringankan beban golongan miskin
“Subsidi diberikan bertujuan untuk meringankan beban rakyat miskin dan tentunya golongan kaya serta industri tidak sepatutnya mengambil manfaat daripadanya.
“Bagaimanapun, mereka ini akan kita sediakan manfaat lain seperti memperbaiki inisiatif untuk syarikat agar tidak menjadi beban kepada mereka selepas terbiasa dengan pemberian subsidi,” katanya.
Beliau berkata demikian ketika berucap pada sidang akhbar selepas mempengerusikan Mesyuarat Khas Majlis Tindakan Sara Hidup Negara 2022 di sini hari ini.
Mesyuarat berkenaan turut disertai oleh Ketua Setiausaha Negara Tan Sri Mohd Zuki Ali, Gabenor Bank Negara Malaysia Tan Sri Nor Shamsiah Mohd. Yunus, dan pegawai-pegawai daripada Jabatan Perangkaan.

Turut hadir adalah pegawai-pegawai dari Kementerian Perdagangan Dalam Negeri dan Hal Ehwal Pengguna, Kementerian Kewangan, Kementerian Pertanian dan Industri Makanan serta Kementerian Tenaga dan Sumber Asli.
Jelas Anwar, perihal pemberian subsidi itu turut melibatkan tarif elektrik yang pada hemat beliau adalah tidak munasabah apabila ia dinikmati oleh hampir semua pihak.
“Angka yang dibentangkan kepada saya dalam mesyuarat hari ini menunjukkan jumlah golongan miskin dan kaya yang menikmati subsidi tarif elektrik adalah hampir sama iaitu kira-kira RM2.5 bilion.
“Pada saya perkara ini tidak munasabah, namanya subsidi tapi turut beri manfaat kepada golongan lain yang tidak memerlukannya,” tegas beliau.
Anwar berkata, subsidi bagi tarif elektrik akan diteruskan untuk golongan memerlukan namun golongan terkaya dan industri besar tidak harus mendapat kemudahan itu kerana ia memberi beban ekonomi besar kepada kerajaan.
“Saya dahulukan dengan isu subsidi kerana saya anggap kos sara hidup masa kini terlalu menyiksa rakyat miskin.
“Saya beri notis dua minggu ini, selesai pembentukan kabinet kelak kita dapat meneliti keseluruhan dasar ini dan kementerian yg ditugaskan sediakan kertas akan dibincangkan dengan semua termasuk sektor swasta sebelum diangkat untuk pertimbangan Jemaah Menteri dan saya.- KOSMO! ONLINE.


Suri rumah mengaku salah miliki 277.9 gram syabu dijel 12 tahun
Oleh ROSALWANI CHE SOH

27 November 2022, 2:55 pm
KOTA BHARU – Seorang suri rumah warganegara Myanmar dihukum penjara selama 12 tahun oleh Mahkamah Tinggi di sini hari ini, selepas mengaku bersalah atas pertuduhan memiliki dadah berbahaya jenis methamphetamine seberat 277.9 gram, tiga tahun lalu.
Tertuduh Soe Soe, 53, membuat pengakuan bersalah di akhir perbicaraan di hadapan Pesuruhjaya Kehakiman, Datuk Mohamad Abazafree Mohd. Abbas.
Mohamad Abazafree dalam penghakimannya berkata, meskipun mahkamah wajar memberi pertimbangan terhadap tertuduh yang menjadi mangsa oleh pihak tidak bertanggungjawab, namun mahkamah memandang serius isu terbabit.
“Jumlah dadah yang dibawa oleh tertuduh dalam kuantiti yang banyak sekali gus ia memberi kesan kepada negara. Hukuman perlu dikenakan bagi mewujudkan kebencian masyarakat terhadap kes dadah.
“Tertuduh juga merupakan orang dewasa. Keluarga dan suami sepatutnya sedar akan jenayah dilakukan ini. Tertuduh merupakan warga asing dan perlu hormati undang-undang negara ini yang membenci dadah. Hukuman ini diharap dapat beri pengajaran kepada tertuduh dan warga asing lain bahawa Malaysia benci dadah,” katanya.
Mengikut pertuduhan, Soe Soe didakwa memiliki dadah jenis methamphetamine seberat 277.9 gram di pos sekatan jalan raya (SJR), Pasukan Agensi Kawalan Sempadan Malaysia (Aksem) di Lalang Pepuyu dekat Tanah Merah kira-kira pukul 1.30 pagi pada 8 September 2019.

Tertuduh didakwa mengikut Seksyen 39A(2) Akta Dadah Berbahaya 1952 yang memperuntukan hukuman penjara lima sehingga 20 tahun jika disabitkan kesalahan.
Terdahulu, tertuduh yang diwakili peguam, Cheang Chu Yong, memohon mahkamah mengurangkan hukuman penjara selepas melihat faktor kesihatan tertuduh yang menghidap penyakit darah tinggi, kencing manis dan gastrik.
Katanya, selain itu, kesalahan tersebut juga merupakan kesalahan pertama yang dilakukan oleh anak guamnya.
Bagaimanapun Timbalan Pendakwa Raya, Norazlinawati Mohd. Arshad meminta mahkamah mengenakan hukuman setimpal ekoran kesalahan yang dilakukan tertuduh merupakan kesalahan berat.
Mahkamah kemudian menetapkan hukuman penjara 12 tahun terhadap tertuduh bermula daripada tarikh tertuduh ditangkap pada 2019. – KOSMO! ONLINE.


Piala Dunia: Kekuatan mental jadi rahsia Iran
Oleh KOSMO!

27 November 2022, 12:30 pm
AL RAYYAN – Kemampuan pemain untuk ‘memenangi’ pertarungan mental menjadi faktor terpenting kepada kejayaan Iran untuk menewaskan Wales 2-0 pada aksi kedua Kumpulan B di Stadium Ahmad Bin Ali, kelmarin.
Walaupun dipalit isu dan protes terhadap kerajaan daripada penyokongnya sendiri, pengendali Iran, Carlos Queiroz percaya bahawa anak-anak buahnya telah menunjukkan kualiti tersendiri untuk keluar daripada segala gangguan luar padang.
Kemenangan itu menghidupkan semula skuad Team Melli untuk layak ke peringkat kalah mati selepas memulakan kempen dengan detik mengecewakan apabila dibelasah England 2-6.
Ketika peluang makin terbuka untuk Iran melepasi peringkat kumpulan, Queiroz merasakan pemainnya tidak akan mensia-siakan peluang untuk terus menghadirkan pencapaian baik kepada wakil dari Asia itu.
“Ada kalanya maruah kami dicalar dan sudah pasti keputusan perlawanan pertama begitu menyakitkan bagi kami.
Kami bermain dengan baik dan menunjukkan karakter luar biasa.
“Inilah profil sebenar pasukan kami, bermain dengan penuh kesepakatan. Ini adalah peluang kami untuk bangkit dan pemain berjaya beraksi dengan cemerlang, malah saya berasakan Iran patut memenangi perlawanan ini,” katanya.

Pada perlawanan kelmarin, Roozbeh Cheshmi dan Ramin Rezaeian muncul wira Iran apabila menyumbangkan kedua-dua gol perlawanan dalam tempoh empat minit dalam masa kecederaan.
Bagaimanapun, venue perlawanan dipalit dengan insiden kontroversi membabitkan kelompok penyokong prokerajaan dan penunjuk perasaan yang melakukan protes terhadap kematian seorang wanita, Mahsa Amini, September lalu. – AGENSI


Tunku Mahkota Kedah selamat diijabkabul
Oleh MOHD. RAFIE AZIMI

27 November 2022, 1:40 pm
ALOR SETAR – Tunku Mahkota Kedah, Tunku Shazuddin Ariff Ibni Al Aminul Karim Sultan Sallehuddin selamat diijabkabulkan dengan pasangan baginda, Che Puan Nur Julie Ariff semalam.
Baginda berdua diijabkabulkan dalam satu majlis tertutup yang berlangsung di Balai Mengadap Istana Darul Aman, Kuala Lumpur, semalam.
Setiausaha Kerajaan Negeri, Datuk Norizan Khazali menerusi satu kenyatan kemudiannya memaklumkan, Sultan Kedah, Al Aminul Karim Sultan Sallehuddin Sultan Badlishah berkenan mengadakan pangkat kemuliaan Duli Yang Amat Mulia Tunku Puan Mahkota Kedah.
“Menurut Perkara 30 Undang-Undang Tubuh Kerajaan Kedah, Sultan Sallehuddin telah mengadakan pangkat kemuliaan Duli Yang Amat Mulia Tunku Puan Mahkota Kedah.
“Sultan Sallehuddin juga telah mengampuni perkenan mengurniakan pangkat kemuliaan tersebut kepada Che Puan Nur Julie Ariff dengan gelaran Tunku Puan Mahkota Kedah, Duli Yang Amat Mulia Che Puan Nur Julie Ariff,” katanya.
Tambahnya, pangkat kemuliaan Duli Yang Amat Mulia Tunku Puan Mahkota Kedah itu berkuat kuasa serta-merta mulai semalam. -KOSMO! ONLINE.


Piala Dunia: Martinez belum sedia turunkan Lukaku
Oleh KOSMO!

27 November 2022, 1:30 pm
DOHA – Belgium mendapat perkhabaran yang agak menggembirakan selepas penggempur utama mereka, Romelu Lukaku dilaporkan sudah kembali menjalani latihan bersama pasukan selepas pulih daripada masalah kecederaan.
Bagaimanapun, ketua jurulatih mereka, Roberto Martinez tidak mahu mengambil risiko besar dengan meletakkan pemain itu dalam senarai kesebelasan utama pasukan itu ketika mereka bakal turun menentang Maghribi malam ini.
Musim ini menyaksikan Lukaku hanya membuat lima penampilan sahaja bersama Inter Milan, ekoran kecederaan yang dialami termasuk tidak berada dalam senarai pemain ketika Belgium berdepan kesulitan sebelum menewaskan Kanada 1-0 pada aksi pertama Rabu lalu.
Situasi Lukaku itu menyebabkan Martinez lebih gemar meletakkannya di bangku simpanan kerana tidak mahu mengambil risiko menurunkannya yang boleh menyebabkan kecederaan berulang selain tahap kecergasannya yang masih diragui.
“Hari ini (semalam), dia sudah mula menjalani latihan penuh bersama pasukan dan kami sedang memantau tahap kecergasan dan bagaimana badannya memberikan respons.
“Saya tidak fikir dia bersedia untuk turun beraksi sepenuh masa menentang Maghribi. Namun, kami akan membuat keputusan mengenainya dalam tempoh terdekat.

“Bagaimanapun, saya melihat dia melakukan dengan baik sepanjang sesi latihan,” jelasnya.
Berdasarkan rekod pertemuan sebelum ini, Belgium tidak pernah tewas dalam empat pertemuan menentang pasukan dari Afrika termasuk menewaskan berjaya Tunisia 5-2 pada Piala Dunia 2018 di Rusia.
Kemenangan itu juga akan menyaksikan Belgium menjadi pasukan pertama dalam sejarah Piala Dunia mencatat sembilan kemenangan berturut-turut untuk aksi peringkat kumpulan. – AGENSI


Seoul lancar bas awam elektrik tanpa pemandu
Oleh KOSMO!

27 November 2022, 12:00 pm
SEOUL – Pihak berkuasa Seoul melancarkan perkhidmatan bas automatik (tanpa pemandu) komersial pertamanya dengan memperkenalkan dua kenderaan elektrik tersebut kelmarin, lapor agensi berita United Press International.
Langkah terbaharu itu merupakan usaha kerajaan Korea Selatan bagi membolehkan kenderaan-kenderaan automatik ditawarkan untuk kegunaan harian.
Bas-bas itu boleh membawa tujuh penumpang dan akan bergerak dalam laluan sejauh 3.4 kilometer (km) di sekitar Cheonggye Stream iaitu kawasan pelancongan dan komersial yang sibuk di pusat bandar Seoul.
Perkhidmatan bas tersebut adalah percuma semasa tempoh pelancaran dan penumpang boleh menunggu di dua perhentian di sepanjang laluan selepas menempah tempat duduk menerusi satu aplikasi mudah alih.
Bas-bas itu dibangunkan oleh syarikat kenderaan automatik, 42dot, yang diambil alih oleh Hyundai Motors pada Ogos lalu.
Datuk Bandar Seoul, Oh Se-hoon bersama eksekutif dari Hyundai dan 42dot mengadakan majlis pelancaran kelmarin dengan mempamerkan perkhidmatan bas itu kepada pegawai kerajaan dan media.

“Langkah pertama kami yang sangat bermakna untuk menjadikan Seoul sebagai bandar utama untuk pemanduan automatik telah bermula.
“Mulai hari ini, kami akan memberikan sokongan penuh untuk mengumpul banyak data dan menjadi bandar yang mengambil inisiatif dalam mempromosikan pemanduan automatik,” kata Se-hoon semasa pelancaran.
Pada November lalu, Seoul telah memulakan perkhidmatan sedan automatik komersial pertamanya dan pada Jun sebelumnya, bandar itu telah memulakan projek perintis teksi automatik, Robotaxi di kawasan kejiranan Gangnam yang sesak. – Agensi